[pic] | IL-KUMMISSJONI EWROPEA | Brussel 2.6.2010 KUMM(2010) 289 finali 2010/0160 (COD) Proposta għal REGOLAMENT TAL-PARLAMENT EWROPEW U TAL-KUNSILL Li jemenda r-Regolament (KE) Nru 1060/2009 dwar aġenziji li jiggradaw il-kreditu {SEG(2010) 678}{SEG(2010) 679} MEMORANDUM TA’ SPJEGAZZJONI 1. Kuntest tal-Proposta L-esperjenza tal-kriżi finanzjarja kixfet nuqqasijiet importanti fis-sorveljanza finanzjarja, kemm f’każijiet partikolari kif ukoll fir-rigward tas-sistema finanzjarja b’mod ġenerali. Il-Kummissjoni Ewropea ppilotat reviżjoni radikali tas-superviżjoni finanzjarja fl-Ewropa bil-għan li tiġi stabbilita sistema Ewropea ta' superviżjoni aktar effiċjenti, integrata u sostenibbli. Dan jibni fuq is-sejbiet tal-grupp ta' esperti ta' livell għoli, ippresedut mis-Sur Jacques de Larosière, li qabel kien id-direttur ġenerali tal-Fond Monetarju Internazzjonali, u maħtur mill-President Barroso biex jagħmel rakkomandazzjonijiet għat-tisħiħ tal-arranġamenti superviżorji Ewropej. Il-Grupp ippreżenta r-rapport tiegħu fil-25 ta’ Frar 2009 u r-rakkomandazzjonijiet tiegħu ġew approvati mill-Kummissjoni fil-Komunikazzjoni tagħha lill-Kunsill Ewropew tar-Rebbiegħa ta’ Marzu 2009[1]. L-elementi ewlenin tar-riforma proposta mill-Kummissjoni huma: 1. L-istabbiliment ta’ Sistema Ewropea tas-Superviżuri Finanzjarji (SESF) , li tikkonsisti f’netwerk ta’ superviżuri finanzjarji nazzjonali li jaħdmu id f’id mal-Awtoritajiet Superviżorji Ewropej (ASE), maħluqa bit-trasformazzjoni tal-kumitati ta’ sorveljanza Ewropej eżistenti[2] f’Awtorità Bankarja Ewropea (ABE), l-Awtorità Ewropea tal-Assigurazzjoni u l-Pensjonijiet tax-Xogħol (AEAPX) u l-Awtorità Ewropea tat-Titoli u s-Swieq (AETS), biex b’hekk ikunu kkombinati l-vantaġġi ta’ qafas ġenerali Ewropew għas-sorveljanza finanzjarja mat-tagħrif espert tal-korpi ta’ sorveljanza mikroprudenti lokali li huma l-eqreb lejn l-istituzzjonijiet li joperaw fil-ġuriżdizzjonijiet tagħhom, u 2. L-istabbiliment ta’ Bord Ewropew dwar ir-Riskju Sistemiku (BERS), li għandu jimmonitorja u jivvaluta r-riskji potenzjali għall-istabilità finanzjarja li jirriżultaw mill-iżviluppi makroekonomiċi u mill-iżviluppi fi ħdan is-sistema finanzjarja kollha kemm hi. Għal dan il-għan, il-BERS jipprovdi twissija bikrija dwar riskji sistemiċi li jistgħu jkunu qegħdin jakkumulaw u, fejn ikun meħtieġ, joħroġ rakkomandazzjonijiet għal azzjoni biex dawn ir-riskji jiġu indirizzati. B’mod partikolari, fir-rigward tal-aġenziji ta' klassifikazzjoni tal-kreditu, il-Grupp De Larosière kien tal-fehma li jkun ħafna aktar razzjonali li jafda lill-Kumitat tar-Regolaturi ta’ Titoli Ewropej (KRTE) bil-kompitu tal-ħruġ ta’ liċenzji lill-aġenziji ta' klassifikazzjoni tal-kreditu fl-UE, jimmonitorja l-prestazzjoni tagħhom, u fid-dawl ta’ dan jimponi t-tibdil. Fil-Komunikazzjoni tagħha tas-27 ta’ Mejju 2009 dwar is-Superviżjoni Finanzjarja Ewropea[3], il-Kummissjoni għalhekk ipproponiet li Awtorità Superviżorja Ewropea għandha tingħata r-responsabilità għall-awtorizzazzjoni u s-superviżjoni ta’ ċerti entitajiet b’kopertura pan-Ewropea, pereżempju, l-aġenziji ta' klassifikazzjoni tal-kreditu. Dawn ir-responsabbiltajiet jistgħu jinkludu tali setgħat bħalma huma dawk tal-investigazzjoni, l-ispezzjonijiet fil-post u d-deċiżjonijiet superviżorji. Dawn ir-responsabbiltajiet sejrin jiġu ddefiniti fir-Regolament dwar l-Aġenziji li Jiggradaw [Jikklassifikaw][4] il-Kreditu tal-Parlament Ewropew u tal-Kunsill. Is-suġġeriment tal-Kummissjoni ġie approvat mill-Kunsill Ewropew fil-laqgħa tiegħu f'Ġunju 2009 fejn iddikjara b'mod ċar li l-AETS "għandu jkollu wkoll setgħat superviżorji għal aġenziji ta' klassifikazzjoni tal-kreditu"[5]. Meta jitqies dan l-isfond, l-Artikolu 39 u l-premessa 51 tar-Regolament dwar l-aġenziji li jiggradaw [jikklassifikaw il-kreditu] (ir-Regolament dwar l-AKK) jiddikjaraw li l-arkitettura superviżorja attwali ma għandhiex titqies bħala s-soluzzjoni fuq terminu ta' żmien twil għas-sorveljanza tal-aġenziji ta' klassifikazzjoni tal-kreditu u li anke jekk il-kulleġġi tal-awtoritajiet kompetenti huma mistennija jissemplifikaw il-kooperazzjoni u l-konverġenza superviżorji f'dan il-qasam fil-Komunità, ma jistgħux jissostitwixxu l-vantaġġi kollha ta' superviżjoni aktar ikkonsolidata tal-industrija ta' klassifikazzjoni tal-kreditu. Il-Parlament Ewropew u l-Kunsill talbu lill-Kummissjoni biex sal-1 ta’ Lulju 2010 tippreżenta rapport u kwalunkwe proposta leġiżlattiva meħtieġa biex jiġu ttrattati n-nuqqasijiet identifikati fir-rigward tal-arranġamenti ta’ koordinazzjoni u kooperazzjoni tas-sorveljanza. Huwa importanti li wieħed jinnota li din il-proposta ma tintroduċi l-ebda bidla fir-Regolament dwar aġenziji li jiggradaw [jikklassifikaw] il-kreditu fir-rigward ta' kundizzjonijiet sostantivi li l-AKK jeħtieġu jissodisfaw sabiex jiġu rreġistrati u aktar 'il quddiem fuq bażi kontinwa. B'mod simili, il-kundizzjonijiet li skonthom il-klassifikazzjonijiet maħruġa mill-aġenziji ta' klassifikazzjoni tal-kreditu li jinsabu f'pajjiżi terzi jistgħu jintużaw fl-Unjoni (permezz tal-mekkaniżmi ta' approvazzjoni[6] u ċertifikazzjoni[7], kif previsti fir-Regolament dwar l-AKK) mhumiex soġġetti għall-emendi proposti iżda se jibqgħu kif provdut fir-Regolament dwar l-AKK attwali. 2. Konsultazzjoni ma’ partijiet interessati Saru żewġ konsultazzjonijiet miftuħa fl-iżvilupp tal-pakkett leġiżlattiv ta’ proposti dwar l-istruttura l-ġdida ta’ sorveljanza finanzjarja Ewropea, li kienet tinkludi elementi relatati mar-Regolament dwar l-aġenziji ta' klassifikazzjoni tal-kreditu. L-ewwel nett, wara r-rapport tal-grupp ta’ livell għoli ppresedut minn Jacques de Larosière u l-pubblikazzjoni tal-Komunikazzjoni tal-Kummissjoni tal-4 ta’ Marzu 2009, il-Kummissjoni organizzat l-ewwel konsultazzjoni mill-10 ta’ Marzu sal-10 ta’ April 2009 bħala introduzzjoni għall-Komunikazzjoni tagħha dwar is-Superviżjoni Finanzjarja fl-Ewropa ppubblikata fis-27 ta’ Mejju 2009. Sommarju tas-sottomissjonijiet pubbliċi li waslu jista’ jinstab fuq: http://ec.europa.eu/internal_market/consultations/docs/2009/fin_supervision/summary_en.pdf It-tieni nett, mis-27 ta’ Mejju sal-15 ta’ Lulju 2009, il-Kummissjoni organizzat fażi oħra ta’ konsultazzjoni, billi stiednet lill-partijiet interessati kollha biex jikkummentaw dwar ir-riformi aktar dettaljati ppreżentati fil-Komunikazzjoni dwar is-Superviżjoni Finanzjarja fl-Ewropa tas-27 ta’ Mejju 2009. It-tweġibiet li waslu kienu fil-parti l-kbira jappoġġaw ir-riformi ssuġġeriti, b’kummenti dwar aspetti dettaljati tal-BERS u l-SESF proposti. Sommarju tas-sottomissjonijiet pubbliċi li waslu jista’ jinstab fuq: http://ec.europa.eu/internal_market/consultations/2009/fin_supervision_may_en.htm 3. Valutazzjoni tal-impatt Il-Komunikazzjoni tal-Kummissjoni ta’ Mejju dwar is-Superviżjoni Finanzjarja fl-Ewropa kienet akkumpanjata minn valutazzjoni tal-impatt li tanalizza l-għażliet ewlenin tal-politika għat-twaqqif tas-SESF u l-BERS. Twettqet it-tieni valutazzjoni tal-impatt biex ikun eżaminat l-impatt tal-proposti relatati mal-istruttura l-ġdida ta’ sorveljanza finanzjarja Ewropea adottata mill-Kummissjoni f’Settembru 2009 li tinkludi wkoll valutazzjoni tal-istabbiliment tal-Awtorità Ewropea tat-Titoli u s-Swieq (AETS) u t-tibdil fl-istruttura tas-superviżjoni tal-aġenziji ta' klassifikazzjoni tal-kreditu. Għal din il-proposta, sar rapport proporzjonat dwar il-valutazzjoni tal-impatt. Dan jista’ jinstab fuq: http://ec.europa.eu/internal_market/securities/agencies/index_en.htm 4. Elementi legali tal-proposta 4.1. Bażi legali Il-proposta hija bbażata fuq l-Artikolu 114 TFUE. 4.2. Sussidjarjetà u proporzjonalità Il-kompiti li sejrin jiġu konferiti lill-AETS huma marbutin mill-qrib mal-miżuri li kienu stabbiliti bħala tweġiba għall-kriżi finanzjarja u ma’ dawk imħabbra fil-Komunikazzjonijiet tal-Kummissjoni tal-4 ta’ Marzu u s-27 ta’ Mejju 2009. Azzjoni Komunitarja tista’ tindirizza d-dgħufijiet enfasizzati mill-kriżi u tista’ tipprovdi sistema li hija konformi mal-objettiv ta’ suq finanzjarju tal-UE, stabbli u uniku, għas-servizzi finanzjarji – biex tagħti lill-AETS is-setgħat superviżorji meħtieġa għar-reġistrazzjoni u s-sorveljanza tal-aġenziji ta' klassifikazzjoni tal-kreditu. Id-diviżjoni tradizzjonali bejn l-awtorità kompetenti tal-Istat Membru ta’ domiċilju u l-awtoritajiet kompetenti l-oħrajn ma tqisitx bħala soluzzjoni fit-tul għas-sorveljanza tal-aġenziji ta' klassifikazzjoni tal-kreditu minħabba n-natura globali tal-klassifikazzjonijiet tal-kreditu, li jintużaw fl-Unjoni Ewropea. Superviżjoni aktar ikkonsolidata tal-industrija ta' klassifikazzjoni tal-kreditu tqieset bħala aktar vantaġġuża meta ġie adottat ir-Regolament dwar l-Aġenziji li Jiggradaw [Jikklassifikaw] il-Kreditu; madankollu, f’dak il-mument, il-qafas legali eżistenti ma kienx adegwat biex tinħoloq tali struttura. Il-proposta tal-Kummissjoni għal Regolament li jistabbilixxi Awtorità Ewropea tat-Titoli u s-Swieq (AETS) toħloq qafas adegwat li jagħti lill-AETS is-setgħat meħtieġa biex twettaq il-kompiti għar-reġistrazzjoni u s-sorveljanza tal-aġenziji ta' klassifikazzjoni tal-kreditu. Madankollu, minħabba li r-Regolament ikopri mhux biss is-superviżjoni tal-aġenziji ta' klassifikazzjoni tal-kreditu – li sejra ssir mill-AETS –, iżda wkoll is-superviżjoni tal-użu tal-klassifikazzjonijiet tal-kreditu minn entitajiet individwali li s-superviżjoni tagħhom issir fil-livell nazzjonali, is-superviżuri nazzjonali sejrin jibqgħu responsabbli għas-superviżjoni tal-użu tal-klassifikazzjonijiet tal-kreditu minn dawk l-entitajiet individwali. Minħabba li s-superviżuri nazzjonali sejrin ikollhom is-setgħa li jiġbru informazzjoni speċifika rigward l-użu tal-klassifikazzjonijiet tal-kreditu, għandu jkollhom is-setgħa li jitolbu lill-AETS sabiex teżamina l-irtirar tar-reġistrazzjoni ta’ aġenzija ta' klassifikazzjoni tal-kreditu jew is-sospensjoni tal-użu ta' klassifikazzjonijiet tal-kreditu. Madankollu, l-awtoritajiet nazzjonali kompetenti mhux se jkolhom is-setgħa li jieħdu miżuri ta' superviżjoni fir-rigward ta' aġenziji ta' klassifikazzjoni tal-kreditu meta dawn ikunu qed jiksru r-Regolament. Barra minn hekk, l-awtoritajiet kompetenti sejrin ikollhom l-obbligu li jikkoperaw mal-AETS, meta l-AETS tqis li dan ikun meħtieġ; għaldaqstant, l-Istati Membri jridu jżommu l-awtoritajiet kompetenti li ħatru taħt ir-Regolament dwar l-AKK. Id-dispożizzjonijiet ma jmorrux lil hinn min dak li huwa strettament meħtieġ biex jintlaħqu l-objettivi segwiti. Id-dispożizzjonijiet huma konformi mal-prinċipji tas-sussidjarjetà u l-proporzjonalità kif stabbiliti fl-Artikolu 5 tat-Trattat, minħabba li l-objettivi tal-proposta ma jistgħux jinkisbu b’mod suffiċjenti mill-Istati Membri u għaldqastant jistgħu jinkisbu aħjar mill-Komunità. Regolament li jemenda r-Regolament attwali huwa l-aktar strument xieraq. 4.3. Spjegazzjoni dettaljata tal-proposta Ir-Regolament dwar l-Aġenziji li Jiggradaw [Jikklassifikaw] il-Kreditu għandu jiġi rivedut biex tiddaħħal is-sorveljanza ċċentralizzata tal-aġenziji ta' klassifikazzjoni tal-kreditu li joperaw fl-UE. L-AETS għandha tassumi l-kompetenza ġenerali fil-kwistjonijiet li jirrelataw mar-reġistrazzjoni u s-sorveljanza kontinwa tal-aġenziji ta' klassifikazzjoni tal-kreditu rreġistrati kif ukoll il-kwistjonijiet li jirrelataw mal-klassifikazzjonijiet maħruġa minn aġenziji ta' klassifikazzjoni stabbiliti f’pajjiżi terzi li joperaw fl-UE taħt is-sistemi ta’ ċertifikazzjoni jew ta’ approvazzjoni. Għaldaqstant, huwa meħtieġ li fit-test kollu, kwalunkwe referenza għal awtoritajiet kompetenti inkarigati mir-reġistrazzjoni u s-superviżjoni tal-aġenziji ta' klassifikazzjoni tal-kreditu tkun issostitwita b’referenza għall-AETS. Madankollu, xi setgħat ta’ superviżjoni speċifiċi relatati mal-użu tal-klassifikazzjonijiet tal-kreditu sejrin jibqgħu fil-mandat tal-awtoritajiet kompetenti nazzjonali. Barra minn hekk, il-Kummissjoni żżomm il-kompetenza tagħha li tinforza t-Trattati u b’mod partikolari t-Titolu VII tal-Kapitolu 1 tat-Trattat dwar il-Funzjonament tal-Unjoni Ewropea rigward ir-regoli komuni tal-kompetizzjoni f’konformità mad-dispożizzjonijiet adottati għall-implimentazzjoni ta’ dawk ir-regoli. 4.3.1. Emendi għat-Titolu I (Soġġett, ambitu u definizzjonijiet) Biex ir-Regolament ikun allinjat mal-proposta l-ġdida għal Direttiva dwar il-Maniġers ta’ Fondi ta’ investiment alternattivi, il-fondi ta’ investiment alternattivi kienu elenkati fl-Artikolu 4(1) biex jiġu ttrattati bl-istess mod bħall-istituzzjonijiet finanzjarji l-oħrajn tal-UE fir-rigward tal-użu tal-klassifikazzjonijiet tal-kreditu. Dan jimplika li fil-każ li l-fondi ta’ investiment alternattivi jużaw klassifikazzjonijiet tal-kreditu għal skopijiet regolatorji, dawk il-klassifikazzjonijiet tal-kreditu jridu jkunu ħarġu minn aġenzija ta' klassifikazzjoni tal-kreditu rreġistrata jew iċċertifikata taħt dan ir-Regolament. 4.3.2. Emendi għat-Titolu II (Ħruġ ta’ Klassifikazzjonijiet tal-Kreditu) Biex ikunu evitati kunflitti ta’ interess potenzjali li jirriżultaw għall-AKK taħt il-mudell fejn l-emittent iħallas li huma partikolarment virulenti fir-rigward tal-klassifikazzjoni ta’ strumenti finanzjarji strutturati, biex tisseddaq it-trasparenza u biex tiżdied il-kompetizzjoni fost l-AKK, min joħroġ l-istrumenti finanzjarji strutturati jew partijiet terzi relatati għandhom ikunu meħtieġa jagħtu aċċess għall-informazzjoni li huma jkunu taw lill-AKK li krew bl-iskop li jkunu kklassifikati l-istrumenti finanzjarji strutturati lill-AKK kompetituri. Sakemm jissodisfaw ċerti kundizzjonijiet organizzattivi u ta’ kunfidenzjalità, l-AKK li jikkompetu għandhom jingħataw aċċess, meta jintalab, mill-entità kklassifikata jew minn parti terza relatata għall-informazzjoni mogħtija, għall-iskop ta’ klassifikazzjoni tal-istrumenti finanzjarji strutturati, lill-AKK li tikri. L-AKK li tikkompeti, meta tingħata aċċess għal informazzjoni, ma għandhiex tużaha għal xi skop ieħor għajr għall-klassifikazzjoni u għandha tkun meħtieġa tipprovdi għadd minimu ta’ klassifikazzjonijiet mhux mitluba, biex ikun żgurat li t-talba għall-aċċess għal din l-informazzjoni ma tintużax għal skopijiet oħra. B'mod kontrastanti mar-rekwiżiti sostantivi l-oħra fir-Regolament dwar l-AKK li huma indirizzati lill-aġenziji ta' klassifikazzjoni tal-kreditu u lill-persunal tagħhom, din ir-regola timponi rekwiżiti ta' żvelar lill-emittenti tal-istrumenti finanzjarji strutturati. L-aġenziji kollha ta' klassifikazzjoni tal-kreditu sejrin ikollhom il-possibilità ta' aċċess għall-informazzjoni meħtieġa għall-ħruġ ta' klassifikazzjonijiet mhux mitluba ta' srtumenti finanzjarji strutturati. Dan sejjer iwassal għal aktar kompetizzjoni fis-suq tal-klassifikazzjoni u jżid l-għadd ta' klassifikazzjonijiet sabiex l-utenti tal-klassifikazzjonijiet ikunu jistgħu joqogħdu fuq aktar minn klassifikazzjoni waħda għall-istess strument. Il-Kummissjoni tinnota li l-Istati Uniti (ir-Regola SEC 17g-5 ippubblikata fl-4 ta' Diċembru 2009 u dieħla fis-seħħ f'Ġunju 2010) introduċiet sistema simili. Meta jitiqesu r-rwol globali u l-attivitajiet tal-AKK, jeħtieġ li jiġi żgurat li regoli simili jiġu applikati lill-AKK li joperaw f'ġuriżdizzjonijiet multipli sabiex jinżammu kundizzjonijiet indaqs għal kulħadd u livell suffiċjenti ta' kompetizzjoni bejn l-AKK. Barra minn hekk, dawn id-dispożizzjonijiet il-ġodda huma mistennija jtaffu kunflitti ta' interessi minħabba l-mudell fejn l-emittent iħallas. F'dan il-kuntest, fid-dawl tal-benefiċċji potenzjali tagħhom u l-fatt li jidhru li jikkostitwixxu prattika tajba fil-livell internazzjonali, l-impatt f'termini ta' kostijiet tad-dispożizzjonijiet il-ġodda msemmija qabel x'aktarx li ma jkunx sostanzjali. Il-miżuri ta' implimentazzjoni huma meħtieġa sabiex jispeċifikaw aktar ir-rekwiżiti li aġenzija ta' klassifikazzjoni tal-kreditu jeħtieġ tissodisfa sabiex tingħata aċċess għas-sit fuq l-internet, inkluża l-kapaċità tagħha li tiżgura l-kunfidenzjalità tad-dejta. 4.3.3. Emendi għat-Titolu III (Sorveljanza tal-attivitajiet ta’ klassifikazzjoni tal-kreditu) 4.3.3.1. Emendi għall-Kapitolu I (Proċedura tar-reġistrazzjoni) tat-Titolu III Bħala riżultat tal-introduzzjoni ta’ awtorità superviżorja unika, ġdida għas-sorveljanza tal-aġenziji ta' klassifikazzjoni tal-kreditu, id-dispożizzjonijiet eżistenti, li jipprevedu koordinazzjoni superviżorja ta’ tip kolleġġjali u teħid ta’ deċiżjonijiet formali finali minn awtorità kompetenti tal-Pajjiż Membru ta’ domiċilju, għandhom jiġu eliminati. It-trasferiment tal-kompetenzi superviżorji għand l-AETS mistenni jindirizza aħjar fil-qafas tal-UE l-isfida li tkun żgurata sorveljanza effettiva u effiċjenti ta’ dawk l-entitajiet li spiss jiżviluppaw preżenzi multiġuriżdizzjonali u li għandhom impatt transkonfinali wiesa’. Konsegwentement, fil-kuntest tas-superviżjoni ċċentralizzata proposta fil-livell tal-UE, il-kulleġġi tas-superviżuri, li kienu previsti biex jissemplifikaw il-kooperazzjoni tas-sorveljanza u l-konverġenza mhumiex aktar meħtieġa. Il-ħolqien tal-AETS sejjer itejjeb u jissemplifika l-proċedura tar-reġistrazzjoni, jagħmilha aktar sempliċi (bħala riżultat tal-eliminazzjoni ta’ passi konsultattivi żejda bejn l-awtoritajiet fil-kulleġġ u l-KRTE) u b’hekk ikun possibbli li jitnaqqsu l-limiti taż-żmien fl-istadji differenti tal-proċess tar-reġistrazzjoni. 4.3.3.2. Emendi għall-Kapitolu II (Sorveljanza mill-AETS) tat-Titolu III Biex titħaffef l-applikazzjoni ta’ kuljum tar-Regolament, l-AETS għandha tingħata s-setgħa li tipproponi abbozzi ta’ standards tekniċi biex ikunu approvati mill-Kummissjoni dwar: (i) il-proċess tar-reġistrazzjoni, inkluż dwar l-informazzjoni stabbilita fl-Anness II; (ii) l-informazzjoni li l-aġenzija ta' klassifikazzjoni tal-kreditu trid tipprovdi għall-applikazzjoni għaċ-ċertifikazzjoni u għall-valutazzjoni tal-importanza sistemika tagħha għall-istabilità finanzjarja jew l-integrità tas-swieq finanzjarji msemmija fl-Artikolu 5 tar-Regolament; u (iii) il-preżentazzjoni tal-informazzjoni, inkluża l-istruttura, il-format, il-metodu u l-perjodu tar-rappurtar li għandhom jiġu żvelati mill-aġenziji skont l-Artikolu 11(2) u l-punt 1 tal-Parti II tat-Taqsima E tal-Anness I tar-Regolament. Biex tkun żgurata kapaċità superviżorja u tal-infurzar suffiċjenti, l-AETS sejra tingħata s-setgħa li tesiġi l-informazzjoni kollha meħtieġa mingħand l-AKK u persuni oħra relatati mal-attività ta' klassifikazzjoni tal-kreditu. Sejra tkun tista’ tibda investigazzjonijiet dwar il-ksur potenzjali tar-Regolament u fl-ambitu ta’ dawn, trid tkun tista’ twettaq setgħat superviżorji bħall-eżami tar-reġistri u materjal rilevanti ieħor u t-teħid ta’ kopji/estratti minnhom, tirrikjedi spjegazzjonijiet bil-fomm, tisma’ persuna, tirrikjedi r-rekords tat-traffiku tat-telefown u tad-dejta. L-AETS trid tkun ukoll kapaċi twettaq spezzjonijiet fil-post. Id-dritt tad-difiża tal-persuni kkonċernati għandu jiġi rispettat b’mod sħiħ fil-proċedimenti. B'mod partikolari, l-AETS trid tagħti lill-persuni kollha kkonċernati l-opportunità li jinstemgħu dwar il-kwistjonijiet li għalihom l-AETS tkun oġġezzjonat. 4.3.3.3. Emendi għall-Kapitolu III (Kooperazzjoni bejn l-AETS u l-awtoritajiet kompetenti) tat-Titolu III L-awtoritajiet kompetenti għandhom iżommu r-responabbiltajiet ta’ sorveljanza fir-rigward tal-użu ta' klassifikazzjonijiet tal-kreditu mill-entitajiet taħt superviżjoni (bħall-istituzzjonijiet tal-kreditu, jew impriżi tal-assigurazzjoni) li jużaw dawk il-klassifikazzjonijiet tal-kreditu għal skopijiet regolatorji. Dawk l-awtoritajiet nazzjonali jibqgħu fl-aħjar pożizzjoni biex jeżaminaw kif l-entitajiet taħt superviżjoni jużaw il-klassifikazzjonijiet tal-kreditu fl-attivitajiet tagħhom ta’ kuljum u biex iwettqu azzjoni adattata, fejn ikun meħtieġ. L-awtoritajiet ta’ superviżjoni nazzjonali jridu jikkontribwixxu wkoll għall-attività superviżorja tal-AETS, billi jiżguraw l-iskambju tal-informazzjoni u l-kooperazzjoni kollha meħtieġa, li jistgħu jkunu meħtieġa fit-twettiq tas-setgħat ta’ superviżjoni u infurzar tal-AETS. Huma sejrin ikunu jistgħu jitolbu lill-AETS biex teżamina jekk ikunux ġew issodisfati l-kundizzjonijiet għall-irtirar tar-reġistrazzjoni ta’ aġenzija ta' klassifikazzjoni tal-kreditu u li jitolbu lill-AETS sabiex teżamina s-sospensjoni tal-użu tal-klassifikazzjonijiet tal-kreditu maħruġa minn aġenzija ta' klassifikazzjoni tal-kreditu, li huma jqisu li tkun fi ksur serju u persistenti tar-Regolament dwar l-agenziji li jiggradaw [jikklassifikaw] il-kreditu. Meta jkun meħtieġ jew xieraq għal raġunijiet ta’ effiċenzja, fl-attività superviżorja tagħha, l-AETS trid tkun kapaċi tfittex l-għajnuna ta’ awtorità superviżorja kompetenti fil-livell nazzjonali. Għandha tiġi pprovduta għajnuna mill-awtoritajiet kompetenti meta l-AETS tkun qed twettaq investigazzjonijiet u spezzjonijiet fil-post. L-AETS tista' tiddelega wkoll ċerti kompiti superviżorji lill-awtoritajiet nazzjonali kompetenti eż. meta miżuri superviżorji jkollhom jitwettqu fil-bini mbiegħed ta' AKK jew ikunu jeħtieġu għarfien u esperjenza f'dak li għandu x'jaqsam ma' kundizzjonijiet lokali, inklużi ħiliet marbuta ma' ilsna barranin. Id-delegazzjoni tal-kompiti għandha tintuża sabiex jiġu evitati kostijiet sproporzjonati għall-AETS u l-AKK taħt superviżjoni. Kompiti possibbli li jistgħu jiġu ddelegati jinkludu t-twettiq ta' ħidmiet speċifiċi ta' investigazzjoni u spezzjonijiet fil-post, il-valutazzjoni ta' applikazzjoni għar-reġistrazzjoni, iżda wkoll ħidmiet relatati mas-superviżjoni ta' kuljum. Id-delegazzjoni tal-kompiti mhix se taffettwa r-responsabbiltà tal-AETS li tista' tagħti struzzjonijiet lil dik l-awtorità li ddelegatilha ħidma partikolari. L-AETS għandha tispeċifika wkoll fil-linji gwida l-oqsma li fihom bi ħsiebha tuża s-setgħa li tiddelega l-kompiti, inklużi l-proċeduri ta' delegazzjoni li għandhom jiġu applikati u kwalunkwe kumpens li għandu jingħata lill-awtorità kompetenti għat-twettiq tal-ħidmiet. 4.3.4. Emendi għat-Titolu IV (Penali, Proċeduri tal-kumitat, rappurtar u dispożizzjonijiet tranżitorji u finali) 4.3.4.1. Emendi għall-Kapitolu I (Penali, Proċeduri tal-kumitat u rappurtar ) tat-Titolu IV Bħala l-bażi meħtieġa għall-awtorità superviżorja tagħha, l-AETS tista’ tipproponi lill-Kummissjoni li perjodikament timponi l-ħlas ta’ penali. Din il-miżura koersiva se tgħin biex jinkiseb li: (i) ksur tal-liġi jkun mitmum; (ii) informazzjoni kompluta u korretta li l-AETS tkun talbet tiġi fornuta; (iii) aġenziji ta' klassifikazzjoni tal-kreditu u persuni oħra jissottomettu rwieħhom għal investigazzjoni. L-AETS tista’ tipproponi wkoll multi biex ikunu adottati mill-Kummissjoni, meta, intenzjonalment jew b’negliġenza, uħud mid-dispożizzjonijiet tar-Regolament dwar l-aġenziji ta' klassifikazzjoni tal-kreditu jinkisru. Kriterji dettaljati għall-istabbiliment tal-ammont ta' multi kif ukoll tal-aspetti proċedurali relatati mal-multi se jiġu stabbiliti f'att iddelegat. L-AETS, minbarra li tipproponi sanzjonijiet, se jkollha s-setgħa wkoll tadotta miżuri superviżorji meta aġenzija ta' klassifikazzjoni tal-kreditu tkun wettqet ksur ta' Regolament. Dawk il-miżuri jinkludu l-projbizzjoni temporanja tal-ħruġ ta' klassifikazzjonijiet tal-kreditu u s-sospensjoni tal-użu ta' klassifikazzjonijiet tal-kreditu konċernati sa mal-ksur ikun mitmum. Meta tkun falliet kull miżura oħra, l-AETS għandha s-setgħa tirtira r-reġistrazzjoni ta' aġenzija ta' klassifikazzjoni tal-kreditu. Barra minn hekk, l-AETS għandha s-setgħa tesiġi li l-aġenziji ta' klassifikazzjoni tal-kreditu jtemmu proċedura ta' ksur u jippubblikaw avviżi pubbliċi. Dawk il-miżuri għandhom jiġu applikati f'każijiet li ma jiġġustifikawx l-adozzjoni ta' sanzjoni jew miżuri superviżorja aktar severa, filwaqt li jitqies il-prinċipju tal-proporzjonalità, Sanzjonijiet, ħlas ta' penali u miżuri superviżorji huma partijiet komplementari ta' sistema ta' infurzar effettiva. Il-proċeduri tal-kumitat ġew allinjati mat-Trattat ta’ Lisbona. 4.3.4.2. Emendi għall-Kapitolu II (Dispożizzjonijiet tranżitorji u finali) tat-Titolu IV Meta l-AETS tiġi stabbilita u tkun operattiva, l-awtoritajiet kompetenti tal-Istati Membri jridu jtemmu l-kompetenzi u d-dmirijiet tagħhom relatati mal-attività superviżorja u tal-infurzar fil-qasam tal-aġenziji ta' klassifikazzjoni tal-kreditu li kienu ngħataw lilhom mir-Regolament dwar l-aġenziji li jiggradaw [jikklassifikaw] il-kreditu. Iridu jiġu stabbiliti wkoll regoli ċari għat-trażmissjoni tal-fajls u d-dokumenti ta' ħidma mill-awtoritajiet kompetenti lill-AETS. 5. Implikazzjonijiet baġitarji Deskrizzjoni ġenerali tal-implikazzjonijiet baġitarji tal-proposti li jistabbilixxu l-AETS ġiet ippreżentata f’Settembru 2009 fir-rapport tal-valutazzjoni tal-impatt u d-dikjarazzjonijiet finanzjarji leġiżlattivi li jakkumpanjaw tali proposti leġiżlattivi (ara d-dikjarazzjoni finanzjarja leġiżlattiva miżjuda mal-proposta dwar it-twaqqif tal-Awtorità Ewropea tat-Titoli u s-Swieq). L-implikazzjonijiet speċifiċi fuq l-AETS li jikkonċernaw is-superviżjoni u s-sorveljanza diretti tal-aġenziji ta' klassifikazzjoni tal-kreditu huma speċifikati fid-dikjarazzjonijiet finanzjarji leġiżlattivi li jakkumpanjaw din il-proposta. Iż-żewġ dikjarazzjonijiet finanzjarji jridu jitqiesu flimkien. L-implikazzjonijiet baġitarji speċifiċi għall-Kummissjoni huma wkoll evalwati fid-dikjarazzjoni finanzjarja li takkumpanja din il-proposta. Il-proposta għandha implikazzjonijiet għall-baġit Komunitarju. 2010/0160 (COD) Proposta għal REGOLAMENT (UE) Nru …/… TAL-PARLAMENT EWROPEW U TAL-KUNSILL Li jemenda r-Regolament (KE) Nru 1060/2009 dwar aġenziji li jiggradaw il-kreditu (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea[8], Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[9], Filwaqt li jaġixxu skont il-proċedura leġiżlattiva ordinarja[10], Billi: (1) Fuq talba tal-Kummissjoni, rapport ippubblikat fil-25 ta’ Frar 2009 minn grupp ta’ esperti ta’ livell għoli ppresedut minn J. de Larosière kkonkluda li l-qafas superviżorju tas-settur finanzjarju fl-Ewropa kien jeħtieġ jissaħħaħ biex jitnaqqsu kemm ir-riskju kif ukoll il-gravità tal-kriżijiet finanzjarji fil-ġejjieni u rrakkomanda riformi estensivi fl-istruttura tas-superviżjoni, inkluż il-ħolqien ta’ Sistema Ewropea tas-Superviżuri Finanzjarji, magħmula minn tliet Awtoritajiet Superviżorji Ewropej, waħda għas-settur tat-titoli, waħda għas-settur tal-assigurazzjoni u l-pensjonijiet tax-xogħol u oħra għas-settur bankarju, u l-ħolqien ta’ Bord Ewropew dwar ir-Riskju Sistemiku. (2) Il-Komunikazzjoni tal-Kummissjoni tal-4 ta’ Marzu 2009, “Nixprunaw l-Irkupru Ewropew”[11] ipproponiet li jitressaq abbozz ta’ leġiżlazzjoni li toħloq Sistema Ewropea tas-Superviżuri Finanzjarji, u l-Komunikazzjoni tal-Kummissjoni tas-27 ta’ Mejju 2009 “Superviżjoni Finanzjarja Ewropea”[12] ipprovdiet aktar dettalji rigward l-arkitettura possibbli ta’ tali qafas superviżorju ġdid, b’enfasi fuq l-ispeċifiċità tas-superviżjoni tal-aġenziji ta' klassifikazzjoni tal-kreditu. (3) Il-Kunsill Ewropew, fil-konklużjonijiet tiegħu tad-19 ta’ Ġunju 2009, irrakkomanda li tkun stabbilita Sistema Ewropea tas-Superviżuri Finanzjarji, li tikkonsisti minn netwerk ta’ superviżuri finanzjarji nazzjonali, li taħdem id f’id mal-Awtoritajiet Superviżorji Ewropej il-ġodda, l-Awtorità Bankarja Ewropea (ABE), l-Awtorità Ewropea tal-Assigurazzjoni u l-Pensjonijiet tax-Xogħol (AEAPX), u l-Awtorità Ewropea tat-Titoli u s-Swieq (AETS), bil-għan li ttejjeb il-kwalità u l-konsistenza tas-superviżjoni nazzjonali, issaħħaħ is-sorveljanza tal-gruppi transkonfinali permezz tat-twaqqif ta’ kulleġġi superviżorji u tistabbilixxi ġabra unika tar-regoli Ewropej applikabbli għall-parteċipanti kollha fis-suq finanzjarju tas-suq intern. Il-Kunsill enfasizza li l-Awtorità Ewropea tat-Titoli u s-Swieq għandu jkollha setgħat superviżorji fuq l-aġenziji ta' klassifikazzjoni tal-kreditu. Barra minn hekk, il-Kummissjoni għandha żżomm il-kompetenza tagħha li tinforza t-Trattati u b’mod partikolari t-Titolu VII tal-Kapitolu 1 tat-Trattat dwar il-Funzjonament tal-Unjoni Ewropea rigward ir-regoli komuni tal-kompetizzjoni f’konformità mad-dispożizzjonijiet adottati għall-implimentazzjoni ta’ dawk ir-regoli. (4) L-ambitu tal-Awtorità Ewropea tat-Titoli u s-Swieq għandu jkun definit b’mod ċar biex il-parteċipanti fis-suq finanzjarju jkunu jistgħu jidentifikaw l-awtorità kompetenti fil-qasam tal-attività tal-aġenziji ta' klassifikazzjoni tal-kreditu. L-Awtorità Ewropea tat-Titoli u s-Swieq għandha tassumi kompetenza ġenerali fil-kwistjonijiet relatati mar-reġistrazzjoni u s-sorveljanza kontinwa ta’ aġenziji ta' klassifikazzjoni tal-kreditu rreġistrati. (5) Sabiex tissaħħaħ il-kompetizzjoni bejn l-aġenziji ta' klassifikazzjoni tal-kreditu, sabiex jiġu evitati kunflitti possibbli ta' interess taħt il-mudell fejn l-emittent iħallas, li huma partikolarment virulenti fir-rigward tal-klassifikazzjoni ta’ strumenti finanzjarji strutturati, u biex tisseddaq it-trasparenza u l-kwalità tal-klassifikazzjonijiet għal strumenti finanzjarji strutturati, aġenziji ta' klassifikazzjoni tal-kreditu rreġistrati jew iċċertifikati għandu jkollhom id-dritt għal aċċess għal lista ta' strumenti finanzjarji strutturati li jkun qed jiġu kklassifikati mill-kompetituri tagħhom. L-informazzjoni għal din il-klassifikazzjoni għandha tiġi pprovduta mill-emittent jew minn parti terza relatata sabiex b'hekk jinħarġu klassifikazzjonijiet mhux mitluba li jkunu qed jikkompetu ma' xulxin dwar strumenti finanzjarji strutturati. Il-ħruġ ta' tali klassifikazzjonijiet mhux mitluba għandu jippromwovi l-użu ta' aktar minn klassifikazzjoni waħda għal kull strument finanzjarju strutturat. Aċċess għas-siti fuq l-internet għandu jingħata biss jekk aġenzija ta' klassifikazzjoni tal-kreditu tkun tista' tiżgura l-kunfidenzjalità tat-tagħrif mitlub. (6) Minħabba li l-klassifikazzjonijiet tal-kreditu jintużaw fl-Unjoni kollha, id-distinzjoni tradizzjonali bejn l-awtorità kompetenti ta’ domiċilju u l-awtoritajiet kompetenti l-oħrajn u l-użu ta’ koordinazzjoni superviżorja ta’ tip kolleġġjali mhijiex l-aktar waħda adegwata għas-sorveljanza tal-aġenziji ta' klassifikazzjoni tal-kreditu. Bit-twaqqif tal-Awtorità Ewropea tat-Titoli u s-Swieq, m’hemmx aktar ħtieġa li tinżamm tali struttura. Il-proċess tar-reġistrazzjoni għandu b’hekk ikun issemplifikat u l-limiti taż-żmien għandhom għaldaqstant jitnaqqsu. (7) L-Awtorità Ewropea tat-Titoli u s-Swieq għandha tkun responsabbli għar-reġistrazzjoni u s-superviżjoni kontinwa tal-aġenziji ta' klassifikazzjoni tal-kreditu, madankollu ma għandhiex tkun responsabbli għas-sorveljanza tal-utenti tal-klassifikazzjonijiet tal-kreditu. Għaldaqstant, l-awtoritajiet kompetenti nazzjonali għandhom jibqgħu responsabbli għas-superviżjoni tal-użu ta' klassifikazzjonijiet tal-kreditu minn istituzzjonijiet finanzjarji u entitajiet oħrajn (bħall-istituzzjonijiet tal-kreditu, id-ditti ta’ investiment, l-impriżi tal-assigurazzjoni, l-impriżi tal-assigurazzjoni fuq il-ħajja, l-impriżi ta’ riassigurazzjoni, l-impriżi għall-investiment kollettiv f’titoli trasferibbli, l-istituzzjonijiet għall-provvediment ta’ rtirar okkupazzjonali u fondi ta’ investiment alternattivi), li jkunu taħt superviżjoni f'livell nazzjonali fil-kuntest tal-applikazzjoni ta’ direttivi oħra dwar is-servizzi finanzjarji, u l-użu ta' klassifikazzjonijiet tal-kreditu fil-prospetti. (8) Hemm il-ħtieġa li jkun introdott strument effettiv biex ikunu stabbiliti standards tekniċi armonizzati li jħaffu l-applikazzjoni ta’ dan ir-Regolament fil-prattika ta’ kuljum u biex ikunu żgurati kundizzjonijiet indaqs għal kulħadd u protezzjoni adegwata tal-investituri u l-konsumaturi fl-Unjoni kollha. Bħala korp b’esperti speċjalizzati ħafna, huwa effiċjenti u xieraq li l-Awtorità Ewropea tat-Titoli u s-Swieq tkun fdata bl-elaborazzjoni tal-abbozz tal-istandards tekniċi. (9) Fil-qasam tal-aġenziji ta' klassifikazzjoni tal-kreditu, għandu jkun propost abbozz ta’ standards tekniċi fir-rigward tal-proċess tar-reġistrazzjoni, l-informazzjoni li l-aġenzija ta' klassifikazzjoni tal-kreditu trid tipprovdi għall-applikazzjoni għaċ-ċertifikazzjoni u għall-evalwazzjoni tal-importanza sistemika tagħha għall-istabilità finanzjarja jew l-integrità tas-swieq finanzjarji u l-preżentazzjoni tal-informazzjoni, inkluża l-istruttura, il-format, il-metodu u l-perjodu tar-rappurtar li għandhom ikunu żvelati mill-aġenziji ta' klassifikazzjoni tal-kreditu skont dan ir-Regolament. L-abbozz ta’ standards tekniċi għandu jkun adottat mill-Kummissjoni biex dawn jingħataw effett legali vinkolanti, skont ir-Regolament …/… [AETS]. (10) F’oqsma mhux koperti mill-istandards tekniċi, l-Awtorità Ewropea tat-Titoli u s-Swieq għandu jkollha s-setgħa li toħroġ linji gwida mhux vinkolanti dwar kwistjonijiet relatati mal-applikazzjoni ta’ dan ir-Regolament. (11) Biex twettaq id-dmirijiet tagħha b’mod effettiv, l-Awtorità Ewropea tat-Titoli u s-Swieq għandu jkollha d-dritt li titlob l-informazzjoni kollha meħtieġa direttament mingħand il-parteċipanti fis-suq finanzjarju. L-awtoritajiet tal-Istati Membri għandhom ikunu obbligati jgħinu lill-Awtorità Ewropea tat-Titoli u s-Swieq sabiex tinforza talbiet bħal dawn. (12) Biex twettaq is-setgħat superviżorji tagħha b’mod effettiv, l-Awtorità Ewropea tat-Titoli u s-Swieq għandu jkollha d-dritt twettaq investigazzjonijiet u spezzjonijiet fil-post. Meta twettaq is-setgħat superviżorji tagħha, l-Awtorità Ewropea tat-Titoli u s-Swieq għandha tagħti lill-persuni li huma soġġetti għall-proċedimenti, l-opportunità li jinstemgħu biex ikun rispettat id-dritt ta’ difiża tagħhom. (13) L-awtoritajiet kompetenti għandhom jgħinu u jikkooperaw mal-Awtorità Ewropea tat-Titolu u s-Swieq. Din tal-aħħar tista' tiddelega kompiti superviżorji speċifiċi lil awtoritajiet kompetenti pereżempju fejn ħidma superviżorja tkun teħtieġ għarfien u esperjenza f'dak li għandu x'jaqsam mal-kundizzjonijiet lokali, li huma disponibbli aktar faċilment fil-livel nazzjonali. Ħidmiet possibbli li jistgħu jiġu ddelegati jinkludu t-twettiq ta' kompiti speċifiċi ta' investigazzjoni u spezzjonijiet fil-post, il-valutazzjoni ta' applikazzjoni għar-reġistrazzjoni, iżda wkoll ħidmiet speċifiċi relatati mas-superviżjoni ta' kuljum. Id-dettalji ta' tali delegazzjoni, inklużi l-proċeduri u kwalunkwe kumpens li jkun se jingħata lill-awtoritajiet nazzjonali kompetenti għandu jiġi speċifikat fil-linji gwida. (14) Huwa meħtieġ li jkun żgurat li l-awtoritajiet kompetenti jkunu kapaċi jitolbu lill-Awtorità Ewropea tat-Titoli u s-Swieq biex teżamina jekk ġewx issodisfati l-kundizzjonijiet għall-irtirar tar-reġistrazzjoni ta’ aġenzija ta' klassifikazzjoni tal-kreditu u biex jitolbu mingħand l-Awtorità Ewropea tat-Titoli u s-Swieq is-sospensjoni tal-użu ta' klassifikazzjonijiet tal-kreditu fil-każ li aġenzija li tikklassifika l-kreditu titqies li tkun tinsab fi ksur serju u persistenti tar-Regolament. L-Awtorità Ewropea tat-Titoli u s-Swieq għandha tevalwa t-talba u twettaq kwalunkwe miżura adattata. (15) L-Awtorità Ewropea tat-Titoli u s-Swieq għandha tkun tista' tipproponi lill-Kummissjoni timponi ħlasijiet perjodiċi ta' penali. L-iskop ta’ dawk il-ħlasijiet perjodiċi ta’ penali għandu jkun li ksur tal-liġi stabbilit mill-Awtorità Ewropea tat-Titoli u s-Swieq ikun mitmum, li informazzjoni kompluta u korretta li tkun talbet l-Awtorità Ewropea tat-Titoli u s-Swieq tiġi fornuta u li l-aġenziji ta' klassifikazzjoni tal-kreditu u persuni oħra jissottomettu rwieħhom għal investigazzjoni. Barra minn hekk, bl-iskop li sservi bħala deterrent u biex l-aġenziji ta' klassifikazzjoni tal-kreditu jkunu mġiegħla jikkonformaw mar-Regolament, il-Kummissjoni għandha wkoll tkun tista' timponi multi, fuq talba mill-Awtorità Ewropea tat-Titoli u s-Swieq, meta intenzjonalment jew b’negliġenza, jinkisru dispożizzjonijiet speċifiċi tar-Regolament. Il-multa għandha tkun dissważiva u proporzjonata man-natura u l-gravità tal-ksur, it-tul ta' żmien tal-ksur u l-kapaċità ekonomika tal-aġenzija ta' klassifikazzjoni tal-kreditu konċernata. Kriterji dettaljati għall-istabbiliment tal-ammont tal-multi kif ukoll tal-aspetti proċedurali relatati mal-multi għandhom jiġu stabbiliti mill-Kummissjoni f'att iddelegat. L-Istati Membri għandhom jibqgħu biss kompetenti għall-istipular u l-implimentazzjoni tar-regoli dwar penali applikabbli għall-ksur tal-obbligu ta' ditti finanzjarji li jużaw, għal skopijiet regolatorji l-klassifikazzjoni tal-kreditu biss maħruġa minn aġenziji ta' klassifikazzjoni tal-kreditu skont dan ir-Regolament. (16) F'każ ta' ksur li jitwettaq minn aġenzija ta' klassifikazzjoni tal-kreditu, l-Awtorità Ewropea tat-Titoli u s-Swieq għandu jkollha s-setgħa li twettaq firxa ta' miżuri superviżorji, li jinkludu l-miżuri li ġejjin iżda li ma jkunux limitati għalihom, li tesiġi li aġenzija ta' klassifikazzjoni tal-kreditu ttemm proċedura ta' ksur, li tissospendi l-użu ta' klassifikazzjonijiet, li b'mod temporanju tipprojbixxi aġenzija ta' klassifikazzjoni tal-kreditu milli toħroġ klassifikazzjonijiet u – bħala l-aħħar miżura – li tirtira r-reġistrazzjoni meta l-aġenzija ta' klassifikazzjoni tal-kreditu tibqa' tikser b'mod serju d-dispożizzjoni ta' dan ir-Regolament. Il-miżuri superviżorji għandhom ikunu applikati mill-Awtorità Ewropea tat-Titoli u s-Swieq billi tqis in-natura u l-gravità tal-ksur u l-prinċipju tal-proporzjonalità. Sanzjonijiet, ħlas ta' penali u miżuri superviżorji huma partijiet komplementari ta' sistema ta' infurzar effettiva. (17) Għal raġunijiet ta’ ċertezza legali, huwa xieraq li jkunu stabbiliti miżuri tranżizzjonali ċari għat-trażmissjoni ta’ fajls u dokumenti ta' ħidma mingħand l-awtoritajiet kompetenti nazzjonali għal għand l-Awtorità Ewropea tat-Titoli u s-Swieq. (18) Il-Kummissjoni għandha tingħata s-setgħa li tadotta atti ddelegati skont l-Artikolu 290 tat-Trattat fir-rigward tal-emendar u aktar speċifikar tal-kriterji għall-valutazzjoni tal-ekwivalenza tal-qafas regolatorju u superviżorju ta’ pajjiż terz biex jitqiesu l-iżviluppi fis-swieq finanzjarji, l-adozzjoni ta’ regolament dwar l-imposti u l-emendar tal-annessi. (19) Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' tali dejta tapplika għall-ipproċessar ta' dejta personali li jsir fl-applikazzjoni ta' dan ir-Regolament minn Stati Membri u operaturi li għalihom japplika dan ir-Regolament. (20) Il-protezzjoni ta’ individwi fir-rigward tal-ipproċessar tad-dejta personali hija rregolata mir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta[13], li huwa applikabbli b’mod sħiħ għall-ipproċessar ta’ dejta personali għall-iskopijiet ta’ dan ir-Regolament imwettqa bl-applikazzjoni ta' danir-Regolament minn korpojiet u aġenziji tal-Unjoni. (21) Minħabba li l-għanijiet tal-azzjoni li għandha tittieħed, i.e. l-istabbiliment ta' qafas superviżorju effiċjenti u effettiv għall-aġenziji ta' klassifikazzjoni tal-kreditu billi awtorità superviżorja waħda tingħata r-responsabilità għas-superviżjoni tal-attivitajiet ta' klassifikazzjoni fl-Unjoni, sabiex jiġi pprovdut punt uniku ta' kuntatt għall-aġenziji ta' klassifikazzjoni tal-kreditu u tiġi żgurata l-applikazzjoni konsistenti tar-regoli, ma jistgħux jintlaħqu biżżejjed fil-livell tal-Istati Membri iżda jistgħu jintlaħqu aħjar fil-livell tal-Unjoni, filwaqt li jitqiesu l-istruttura pan-Ewropea u l-impatt tal-attivitajiet ta' klassifikazzjoni li għandhom ikunu taħt superviżjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkisbu dawk l-għanijiet. (22) Is-superviżjoni tal-aġenziji ta' klassifikazzjoni tal-kreditu għandha tinbeda biss meta tkun ġiet stabbilita l-AETS. Għalehkk l-applikabilità ta' dan ir-Regolament għandha tiġi ddiferita sa meta r-Regolament .../... li jistabbilixxi l-AETS ikun daħal fis-seħħ. (23) Għaldaqstant, ir-Regolament (KE) Nru 1060/2009 dwar l-aġenziji li jiggradaw [jikklassifikaw] il-kreditu għandu jkun emendat skont dan, ADOTTAW DAN IR-REGOLAMENT: Artikolu 1 Emendi għar-Regolament (KE) Nru 1060/2009 Ir-Regolament (KE) Nru 1060/2009 huwa emendat kif ġej: 1. L-Artikolu 4 huwa emendat kif ġej: (a) L-ewwel subparagrafu tal-paragrafu 1 għandu jiġi sostitwit b’dan li ġej: “Istituzzjonijiet tal-kreditu kif iddefiniti fid-Direttiva 2006/48/KE, ditti ta’ investiment kif iddefiniti fid-Direttiva 2004/39/KE, impriżi tal-assigurazzjoni soġġetti għad-Direttiva tal-Kunsill 73/239/KEE[14], impriżi tal-assigurazzjoni fuq il-ħajja kif iddefiniti fid-Direttiva 2002/83/KE tal-Parlament Ewropew u tal-Kunsill[15], impriżi ta’ riassigurazzjoni kif iddefiniti fid-Direttiva 2005/68/KE tal-Parlament Ewropew u tal-Kunsill[16], impriżi għall-investiment kollettiv f’titoli trasferibbli (UCITS) kif iddefinit fid-Direttiva 2009/65/KE, istituzzjonijiet għall-provvista ta’ rtirar okkupazzjonali kif iddefiniti fid-Direttiva 2003/41/KE u fondi ta’ investiment alternattivi kif iddefiniti fid-Direttiva 2010/…/KE jistgħu jużaw il-klassifikazzjonijiet tal-kreditu għal skopijiet regolatorji biss jekk dawn jinħarġu minn aġenziji ta' klassifikazzjoni tal-kreditu stabbiliti fl-Unjoni u rreġistrati skont dan ir-Regolament.” (b) Il-paragrafu 3 għandu jiġi emendat kif ġej: (i) Il-punti (b), (c) u (d) jiġu sostitwiti b'dan li ġej: "(b) l-aġenzija ta' klassifikazzjoni tal-kreditu vverifikat u kapaċi turi fuq bażi kontinwa lill-Awtorità Ewropea tat-Titoli u s-Swieq (minn hawn ’il quddiem imsejħa l-“AETS”) li t-twettiq tal-attivitajiet ta’ klassifikazzjoni tal-kreditu mill-aġenzija ta' klassifikazzjoni tal-kreditu ta’ pajjiż terz li jirriżultaw fil-ħruġ ta’ klassifikazzjoni tal-kreditu li għandu jiġi approvat jissodisfa r-rekwiżiti li huma stretti tal-anqas daqs ir-rekwiżiti stabbiliti fl-Artikoli 6 sa 12; (c) il-kapaċità tal-AETS li tevalwa u timmonitorja l-konformità tal-aġenzija ta' klassifikazzjoni tal-kreditu stabbilita fil-pajjiż terz mar-rekwiżiti msemmija fil-punt (b) mhijiex limitata; (d) l-aġenzija ta' klassifikazzjoni tal-kreditu meta tintalab, tagħmel disponibbli lill-AETS l-informazzjoni kollha meħtieġa sabiex l-AETS tkun tista’ tissorvelja fuq bażi kontinwa l-konformità mar-rekwiżiti ta’ dan ir-Regolament;” (ii) Il-punt (h) għandu jiġi sostitwit b’dan li ġej: “(h) hemm arranġament xieraq ta’ kooperazzjoni bejn l-AETS u l-awtorità kompetenti rilevanti tal-aġenzija ta' klassifikazzjoni tal-kreditu stabbilita f’pajjiż terz. L-AETS għandha tiżgura li tali arranġamenti ta’ kooperazzjoni għandhom tal-anqas jispeċifikaw: (i) il-mekkaniżmu għall-iskambju ta’ informazzjoni bejn l-AETS u l-awtorità kompetenti rilevanti tal-aġenzija ta' klassifikazzjoni tal-kreditu stabbilita f’pajjiż terz; u (ii) il-proċeduri li jirrigwardaw il-koordinazzjoni ta’ attivitajiet superviżorji sabiex l-AETS tkun tista' timmonitorja l-attivitajiet ta’ klassifikazzjoni tal-kreditu li jirriżultaw fil-ħruġ ta’ klassifikazzjoni tal-kreditu approvata fuq bażi kontinwa.” 2. L-Artikolu 5 huwa emendat kif ġej: (a) Paragrafu 2 għandu jiġi sostitwit b’dan li ġej: "2. L-aġenzija ta' klassifikazzjoni tal-kreditu msemmija fil-paragrafu 1 tista’ tapplika għal ċertifikazzjoni. L-applikazzjoni għandha titressaq lill-AETS skont id-dispożizzjonijiet rilevanti tal-Artikolu 15.” (b) L-ewwel subparagrafu tal-paragrafu 3 għandu jiġi sostitwit b’dan li ġej: “L-AETS għandha teżamina u tiddeċiedi dwar l-applikazzjoni għal ċertifikazzjoni skont il-proċedura stabbilita fl-Artikolu 16. Id-deċiżjoni ta’ ċertifikazzjoni għandha tkun ibbażata fuq il-kriterji stabbiliti fil-punti (a) sa (d) tal-paragrafu 1 ta’ dan l-Artikolu.” (c) Il-paragrafu 4 għandu jiġi sostitwit b’dan li ġej: "4. L-aġenzija ta' klassifikazzjoni tal-kreditu msemmija fil-paragrafu 1 tista’ tapplika wkoll biex tkun eżentata: (a) fuq bażi ta’ każ b’każ milli tikkonforma ma’ xi wħud mir-rekwiżiti stabbiliti fit-Taqsima A tal-Anness I u l-Artikolu 7(4) jew milli tikkonforma magħhom kollha jekk l-aġenzija ta' klassifikazzjoni tal-kreditu hija kapaċi turi li r-rekwiżiti m’humiex proporzjonati minħabba n-natura, l-iskala u l-kumplessità tan-negozju tagħha, u n-natura u l-firxa tal-ħruġ minnha ta' klassifikazzjonijiet tal-kreditu; (b) mir-rekwiżit tal-preżenza fiżika fl-Unjoni fejn rekwiżit bħal dan ikun ta’ piż żejjed u sproporzjonat minħabba n-natura, l-iskala u l-kumplessità tan-negozju tagħha, u n-natura u l-firxa tal-ħruġ minnha ta' klassifikazzjonijiet tal-kreditu. Applikazzjoni għal dawk l-eżenzjonijiet għandha tkun sottomessa mill-aġenzija ta' klassifikazzjoni tal-kreditu b’mod konġunt mal-applikazzjoni għaċ-ċertifikazzjoni. Meta tkun qed tevalwa dik l-applikazzjoni, l-AETS għandha tqis id-daqs tal-aġenzija ta' applikazzjoni tal-kreditu applikanti msemmija fil-paragrafu 1, filwaqt li titqies in-natura, l-iskala u l-kumplessità tan-negozju tagħha, u n-natura u l-firxa tal-ħruġ minnha ta' klassifikazzjonijiet tal-kreditu, kif ukoll tal-impatt ta' klassifikazzjonijiet tal-kreditu maħruġa mill-aġenzija ta' klassifikazzjoni tal-kreditu għall-istabilità u l-integrità finanzjarja tas-swieq finanzjarji ta’ Stat Membru wieħed jew aktar. Fuq il-bażi ta’ dawn il-kunsiderazzjonijiet, l-AETS tista’ tagħti tali eżenzjoni lill-aġenzija ta' klassifikazzjoni tal-kreditu msemmija fil-paragrafu 1.” (d) Il-paragrafu 5 għandu jitħassar. (e) Fil-paragrafu 6, it-tielet subparagrafu għandu jiġi sostitwit b’dan li ġej: “Il-Kummissjoni għandha tispeċifika aktar jew temenda l-kriterji stabbiliti fil-punti (a), (b) u (c) tat-tieni subparagrafu sabiex jitqiesu l-iżviluppi fis-swieq finanzjarji. Dawk il-miżuri għandhom jiġu adottati permezz ta’ atti ddelegati skont l-Artikolu 38a u soġġetti għall-kundizzjonijiet tal-Artikolu 38b u 38c.” (f) Il-paragrafi 7 u 8 għandhom jiġu sostitwiti b'dan li ġej: "7. L-AETS għandha tistabbilixxi ftehimiet ta’ kooperazzjoni mal-awtoritajiet kompetenti rilevanti ta’ pajjiżi terzi li l-oqfsa legali u superviżorji tagħhom ikunu tqiesu ekwivalenti għal dan ir-Regolament skont il-paragrafu 6. Tali arranġamenti għandhom jispeċifikaw tal-anqas: (a) il-mekkaniżmu għall-iskambju tal-informazzjoni bejn l-AETS u l-awtoritajiet kompetenti ta’ pajjiżi terzi konċernati; u (b) il-proċeduri li jirrigwardaw il-koordinazzjoni ta' attivitajiet superviżorji. 8. L-Artikoli 20 u 24 għandhom japplikaw mutatis mutandis għall-aġenziji ta' klassifikazzjoni tal-kreditu u għall-klassifikazzjonijiet tal-kreditu maħruġa minnhom.” 3. L-Artikolu 6(3) huwa emendat kif ġej: (a) Il-parti introduttorja tal-ewwel subparagrafu għandha tiġi sostitwita b’dan li ġej: “Fuq talba ta’ aġenzija ta' klassifikazzjoni tal-kreditu, l-AETS tista’ teżenta aġenzija ta' klassifikazzjoni tal-kreditu milli tikkonforma mar-rekwiżiti tal-punti 2, 5 u 6 tat-Taqsima A tal-Anness I u l-Artikolu 7(4) jekk l-aġenzija ta' klassifikazzjoni tal-kreditu tkun kapaċi turi li dawk ir-rekwiżiti mhumiex proporzjonati fid-dawl tan-natura, l-iskala u l-kumplessità tan-negozju tagħha, u n-natura u l-firxa tal-ħruġ ta’ klassifikazzjonijiet tal-kreditu u li:” (b) It-tieni subparagrafu għandu jiġi sostitwit b’dan li ġej: “Fil-każ ta’ grupp ta’ aġenziji li ta' klassifikazzjoni tal-kreditu, l-AETS għandha tiżgura li tal-anqas waħda mill-aġenziji ta' klassifikazzjoni tal-kreditu fil-grupp ma tkunx eżentata milli tikkonforma mar-rekwiżiti tal-punti 2, 5 u 6 tat-Taqsima A tal-Anness I u l-Artikolu 7(4).” 4. Jiddaħħlu l-Artikoli 8a u 8b li ġejjin: “Artikolu 8a Informazzjoni dwar strumenti finanzjarji strutturati 1. L-emittent ta' strument finanzjarju strutturat jew parti terza relatata għandu jipprovdi lill-aġenzija ta' klassifikazzjoni tal-kreditu li tkun inħatret minnu, fuq websajt protetta minn password li tkun immaniġġata minnu, l-informazzjoni kollha meħtieġa biex l-aġenzija ta' klassifikazzjoni tal-kreditu inizjalment tiddetermina jew timmonitorja klassifikazzjoni tal-kreditu ta’ strument finanzjarju strutturat skont il-metodoloġija stabbilita fl-Artikolu 8(1). 2. Meta aġenziji oħra li jikklassifikaw il-kreditu rreġistrati jew iċċertifikati skont dan ir-Regolament jitolbu aċċess għall-informazzjoni msemmija fil-paragrafu 1, huma għandhom jingħataw aċċess mingħajr dewmien sakemm ikunu jissodisfaw il-kundizzjonijiet kollha li ġejjin: (a) ikollhom is-sistemi u l-istruttura organizzattiva stabbiliti biex jiżguraw il-kunfidenzjalità ta’ din l-informazzjoni; (b) jipprovdu klassifikazzjonijiet fuq bażi annwali għal tal-anqas 10% tal-istrumenti finanzjarji strutturati li għalihom jitolbu aċċess għal informazzjoni msemmija fil-paragrafu 1. 3. Sabiex tiżgura applikazzjoni koerenti ta’ dan l-Artikolu, il-Kummissjoni għandha tadotta skont il-proċedura regolatorja msemmija fl-Artikolu 38(2), regoli dettaljati li jispeċifikaw b’mod partikolari l-kundizzjonijiet ta’ aċċess u r-rekwiżiti tal-websajt sabiex tkun żgurata l-preċiżjoni u l-kunfidenzjalità tad-dejta u l-protezzjoni ta' dejta personali skont id-Direttiva 95/46/KE. Artikolu 8bAċċess għal informazzjoni dwar il-klassifikazzjonijiet 1. Aġenzija ta' klassifikazzjoni tal-kreditu rreġistrata fl-Unjoni għandha żżomm websajt protetta minn password li jkun fiha: (a) lista tal-istrumenti finanzjarji strutturati li għalihom tkun tinsab fil-proċess li tipprovdi klassifikazzjoni tal-kreditu, tidentifika t-tip ta’ strument finanzjarju strutturat, l-isem tal-emittent u d-data meta l-proċess ta’ klassifikazzjoni nbeda; (b) konnessjoni mal-websajt protetta minn password li fiha l-emittent tal-istrument finanzjarju strutturat jew parti terza relatata jipprovdu l-informazzjoni meħtieġa skont l-Artikolu 8a(1), minnufih malli tkun fil-pussess ta’ din il-konnessjoni. 2. Aġenzija li tikklassifika l-kreditu għandha tagħti aċċess mingħajr dewmien għall-websajt protetta minn password imsemmija fil-paragrafu 1 lil kwalunkwe aġenzija li tikklassifika l-kreditu reġistrata jew iċċertifikata taħt dan ir-Regolament sakemm l-aġenzija li tikklassifika l-kreditu li titlob aċċess tikkonforma mar-rekwiżiti stabbiliti fl-Artikolu 8a (2).” 5. L-Artikolu 9 għandu jiġi sostitwit b’dan li ġej: “Artikolu 9Esternalizzazzjoni Ma tistax issir esternalizzazzjoni ta’ funzjonijiet operattivi importanti b’tali mod li ssir ħsara materjali lill-kwalità tal-kontroll intern tal-aġenzija li tikklassifika l-kreditu u l-ħila tal-AETS li tissorvelja l-konformità tal-aġenzija ta' klassifikazzjoni tal-kreditu mal-obbligi taħt dan ir-Regolament.” 6. L-Artikolu 10(6) għandu jiġi sostitwit b’dan li ġej: "6. Aġenzija ta' klassifikazzjoni tal-kreditu ma għandhiex tuża l-isem tal-AETS jew kwalunkwe awtorità kompetenti b’tali mod li jkun indikat jew issuġġerit endorsjar jew approvazzjoni minn dik l-awtorità ta' klassifikazzjonijiet tal-kreditu jew kwalunkwe attività ta’ klassifikazzjoni tal-kreditu tal-aġenzija li tikklassifika l-kreditu.” 7. Fl-Artikolu 11, il-paragrafi 2 u 3 għandhom jiġu sostitwiti b’dan li ġej: "2. Aġenzija ta' klassifikazzjoni tal-kreditu għandha tagħmel disponibbli f’maħżen ċentrali stabbilit mill-AETS informazzjoni dwar id-dejta tal-prestazzjoni storika tagħha, inkluża l-frekwenza tat-tranżizzjoni tal-klassifikazzjonijiet u informazzjoni dwar klassifikazzjonijiet tal-kreditu maħruġa fil-passat u dwar il-bidliet fihom. L-aġenzija ta' klassifikazzjoni tal-kreditu għandha tipprovdi informazzjoni lil dak il-maħżen fuq formola standard kif provduta mill-AETS. L-AETS għandha tagħmel dik l-informazzjoni disponibbli għall-pubbliku u għandha tippubblika informazzoni fil-qosor dwar l-iżviluppi ewlenin osservati fuq bażi annwali. 3. Kull sena, aġenzija ta' klassifikazzjoni tal-kreditu għandha tipprovdi lill-AETS bl-informazzjoni dwar il-kwistjonijiet stabbiliti fil-punt 2 tal-Parti II tat-Taqsima E tal-Anness I.” 8. L-Artikolu 14 huwa emendat kif ġej: (a) Il-paragrafu 2 għandu jiġi sostitwit b’dan li ġej: "2. Ir-reġistrazzjoni għandha tkun effettiva għat-territorju kollu tal-Unjoni ladarba d-deċiżjoni tar-reġistrazzjoni maħruġa mill-AETS kif hemm imsemmi fl-Artikolu 16(3) jew l-Artikolu 17(3) tkun daħlet fis-seħħ.” (b) It-tieni subparagrafu tal-paragrafu 3 għandu jiġi sostitwit b'dan li ġej: “Aġenzija ta' klassifikazzjoni tal-kreditu għandha tinnotifika, mingħajr dewmien żejjed, lill-AETS dwar kwalunkwe bidla materjali fil-kundizzjonijiet tar-reġistrazzjoni inizjali, inkluż kwalunkwe ftuħ jew għeluq ta’ fergħat fl-Unjoni.” (c) Il-paragrafi 4 u 5 għandhom jiġu sostitwiti b'dan li ġej: "4. Mingħajr preġudizzju għall-Artikoli 16 u 17, l-AETS għandha tirreġistra l-aġenzija ta' klassifikazzjoni tal-kreditu, jekk hija tikkonkludi mill-eżami tal-applikazzjoni li l-aġenzija ta' klassifikazzjoni tal-kreditu tikkonforma mal-kundizzjonijiet għall-ħruġ ta’ klassifikazzjonijiet tal-kreditu stabbiliti f’dan ir-Regolament, filwaqt li tqis l-Artikoli 4 u 6.” 5. L-AETS ma għandhiex timponi rekwiżiti rigward ir-reġistrazzjoni li mhemmx ipprovdut għalihom f’dan ir-Regolament.” 9. L-Artikoli 15 sa 20 huma sostitwiti b’dan li ġej: “Artikolu 15Applikazzjoni għar-reġistrazzjoni 1. Aġenzija ta' klassifikazzjoni tal-kreditu għandha tissottometti applikazzjoni għar-reġistrazzjoni lill-AETS. L-applikazzjoni għandu jkun fiha informazzjoni dwar il-kwistjonijiet stabbiliti fl-Anness II. 2. Meta grupp ta’ aġenziji ta' klassifikazzjoni tal-kreditu japplika għar-reġistrazzjoni, il-membri tal-grupp għandhom jagħtu s-setgħa lil wieħed mill-membri tal-grupp tagħhom biex jibgħat l-applikazzjonijiet kollha lill-AETS f’isem il-grupp. L-aġenzija ta' klassifikazzjoni tal-kreditu maħtura għandha tipprovdi l-informazzjoni dwar il-kwistjonijiet stabbiliti fl-Anness II għal kull membru tal-grupp. 3. Aġenzija ta' klassifikazzjoni tal-kreditu għandha tissottometti l-applikazzjoni tagħha b’waħda mil-lingwi uffiċjali tal-Unjoni. 4. Fi żmien għaxart ijiem xogħol minn meta tasal l-applikazzjoni, l-AETS għandha tevalwa jekk l-applikazzjoni hijiex kompluta. Jekk l-applikazzjoni ma tkunx kompluta, l-AETS għandha tistabbilixxi data ta’ skadenza sa meta l-aġenzija ta' klassifikazzjoni tal-kreditu għandha tipprovdi informazzjoni addizzjonali. Wara li tevalwa applikazzjoni bħala kompluta, l-AETS għandha tinnotifika lill-aġenzija ta' klassifikazzjoni tal-kreditu skont dan. “Artikolu 16Eżami tal-applikazzjoni għar-reġistrazzjoni ta' aġenzija ta' klassifikazzjoni tal-kreditumill-AETS 1. L-AETS għandha fi żmien 30 jum tax-xogħol min-notifika msemmija fit-tieni subparagrafu tal-Artikolu 15(4) teżamina l-applikazzjoni għar-reġistrazzjoni abbażi tal-konformità tal-aġenzija ta' klassifikazzjoni tal-kreditu mal-kundizzjonijiet stabbiliti f’dan ir-Regolament. 2. L-AETS tista’ testendi l-perjodu tal-eżami bi ħmistax-il jum xogħol, b’mod partikolari jekk l-aġenzija ta' klassifikazzjoni tal-kreditu tipprevedi xi waħda minn dawn li ġejjin: (a) li tapprova l-klassifikazzjonijiet tal-kreditu kif imsemmi fl-Artikolu 4(3); (b) li tuża l-esternalizzazzjoni; (c) eżenzjoni mill-konformità skont l-Artikolu 6(3). 3. Fi żmien 40 jum tax-xogħol min-notifika msemmija fit-tieni subparagrafu tal-Artikolu 15(4), u fi żmien 55 jum tax-xogħol minnha meta jkun japplika l-paragrafu 2 ta’ dan l-Artikolu, l-AETS għandha tadotta deċiżjoni raġunata b’mod sħiħ ta’ reġistrazzjoni jew ċaħda. 4. Id-deċiżjoni maħruġa mill-AETS skont il-paragrafu 3 għandha tidħol fis-seħħ fil-ħames jum tax-xogħol wara l-adozzjoni tagħha. Artikolu 17Eżami tal-applikazzjoni għar-reġistrazzjoni ta' gruppta' aġenziji ta' klassifikazzjoni tal-kreditu mill-AETS 1. L-AETS għandha, fi żmien 40 jum ta’ xogħol min-notifika msemmija fit-tieni subparagrafu tal-Artikolu 15(4), teżamina l-applikazzjonijiet għar-reġistrazzjoni abbażi tal-konformità ta’ dawk l-aġenziji ta' klassifikazzjoni tal-kreditu mal-kundizzjonijiet stabbiliti f’dan ir-Regolament. 2. L-AETS tista’ testendi l-perjodu tal-eżami bi ħmistax-il jum tax-xogħol, b’mod partikolari jekk l-aġenziji ta' klassifikazzjoni tal-kreditu jipprevedu xi waħda minn dawn li ġejjin: (a) li japprovaw il-klassifikazzjonijiet tal-kreditu kif imsemmi fl-Artikolu 4(3); (b) jipprevedu l-użu tal-esternalizzazzjoni; (c) eżenzjoni mill-konformità skont l-Artikolu 6(3). 3. Fi żmien 50 jum tax-xogħol min-notifika msemmija fit-tieni subparagrafu tal-Artikolu 15(4), u fi żmien 65 jum tax-xogħol minnha meta jkun japplika l-paragrafu 2 ta’ dan l-Artikolu, l-AETS għandha tadotta deċiżjonijiet raġunati b’mod sħiħ ta’ reġistrazzjoni jew ċaħda individwali. 4. Id-deċiżjonijiet maħruġa mill-AETS skont il-paragrafu 3 għandhom jidħlu fis-seħħ fil-ħames jum tax-xogħol wara l-adozzjoni tagħhom. Artikolu 18Notifika tad-deċiżjoni dwar ir-reġistrazzjoni,iċ-ċaħda ta’ reġistrazzjoni jew l-irtirar ta' reġistrazzjonita’ aġenzija ta' klassifikazzjoni tal-kreditu 1. Fi żmien ħamest (5) ijiem tax-xogħol wara l-adozzjoni ta’ deċiżjoni skont l-Artikoli 16, 17 jew 20, l-AETS għandha tinnotifika lill-aġenzija ta' klassifikazzjoni tal-kreditu konċernata. Meta l-AETS tirrifjuta li tirreġistra l-aġenzija ta' klassifikazzjoni tal-kreditu jew tirtira r-reġistrazzjoni tal-aġenzija ta' klassifikazzjoni tal-kreditu, hija għandha tagħti raġunijiet sħaħ fid-deċiżjoni tagħha. 2. L-AETS għandha tikkomunika lill-Kummissjoni u lill-awtoritajiet kompetenti kwalunkwe deċiżjoni taħt l-Artikolu 16, 17 jew 20. 3. L-AETS għandha tippubblika fuq il-websajt tagħha lista tal-aġenziji ta' klassifikazzjoni tal-kreditu rreġistrati skont dan ir-Regolament. Dik il-lista għandha tiġi aġġornata fi żmien ħamest (5) ijiem tax-xogħol wara l-adozzjoni ta’ deċiżjoni taħt l-Artikolu 16, 17 jew 20. Artikolu 19Imposti għar-reġistrazzjoni u għas-superviżjoni 1. L-AETS għandha timponi imposti fuq l-aġenziji ta' klassifikazzjoni tal-kreditu li jkopru b’mod sħiħ l-infiq tal-AETS meħtieġ għar-reġistrazzjoni u għas-superviżjoni tal-aġenziji ta' klassifikazzjoni tal-kreditu skont dan ir-Regolament u r-regolament dwar l-imposti msemmi fil-paragrafu 2. 2. Il-Kummissjoni għandha tadotta, permezz ta’ atti ddelegati skont l-Artikolu 38a, regolament dwar l-imposti. Dak ir-regolament għandu jiddetermina b’mod partikolari t-tip ta' imposti u l-kwistjonijiet li għalihom huma dovuti l-imposti, l-ammont tal-imposti u l-mod kif jitħallsu. L-ammont ta' imposti ċċarġjari lil aġenzija ta' klassifikazzjoni tal-kreditu għandu jkun proporzjonat mad-daqs u s-saħħa ekonomika tagħha. “Artikolu 20Irtirar ta’ reġistrazzjoni 1. L-AETS għandha tirtira r-reġistrazzjoni ta’ aġenzija ta' klassifikazzjoni tal-kreditu meta l-aġenzija ta' klassifikazzjoni tal-kreditu: (a) espressament tirrinunzja r-reġistrazzjoni jew ma tipprovdi l-ebda klassifikazzjoni tal-kreditu għas-sitt xhur ta’ qabel; (b) tkun kisbet ir-reġistrazzjoni billi għamlet dikjarazzjonijiet foloz jew b’xi mezz irregolari ieħor; (c) ma tkunx għadha tissodisfa l-kundizzjonijiet li skonthom kienet irreġistrata; jew (d) kisret b’mod serju jew ripetutament id-dispożizzjonijiet ta’ dan ir-Regolament li jirregolaw il-kundizzjonijiet tal-operat tal-aġenziji ta' klassifikazzjoni tal-kreditu. 2. L-awtorità kompetenti ta’ Stat Membru li fih jintużaw il-klassifikazzjonijiet tal-kreditu maħruġa mill-aġenzija ta' klassifikazzjoni tal-kreditu konċernata u li tikkunsidra li waħda mill-kundizzjonijiet imsemmija fil-paragrafu 1 ġiet issodisfata, tista’ titlob lill-AETS biex teżamina jekk il-kundizzjonijiet għall-irtirar tar-reġistrazzjoni humiex issodisfati. Jekk l-AETS tiddeċiedi li ma tirtirax ir-reġistrazzjoni tal-aġenzija ta' klassifikazzjoni tal-kreditu konċernata, għandha tipprovdi r-raġunijiet sħaħ. 3. Id-deċiżjoni dwar l-irtirar tar-reġistrazzjoni għandha tidħol fis-seħħ minnufih fl-Unjoni kollha, soġġett għall-perjodu tranżitorju għall-użu ta' klassifikazzjonijiet tal-kreditu msemmija fl-Artikolu 24(2).” 10. It-titolu tal-Kapitolu II fit-Titolu III għandu jiġi sostitwit b’“Sorveljanza mill-AETS”. 11. L-Artikolu 21 għandu jiġi sostitwit b’dan li ġej: “Artikolu 21Awtorità Ewropea tat-Titoli u s-Swieq 1. Mingħajr preġudizzju għall-Artikolu 25a, l-AETS għandha tiżgura li jiġu applikati d-dispożizzjonijiet ta’ dan ir-Regolament. 2. L-AETS għandha toħroġ u taġġorna linji gwida dwar: (a) l-applikazzjoni tas-sistema ta’ approvazzjoni skont l-Artikolu 4(3); (b) il-valutazzjoni tal-konformità tal-metodoloġiji ta' klassifikazzjoni tal-kreditu mar-rekwiżiti stabbiliti fl-Artikolu 8(3). (c) il-kooperazzjoni bejn l-AETS u l-awtoritajiet kompetenti għall-iskop ta’ dan ir-regolament inklużi l-proċeduri u d-dettalji rigward id-delegazzjoni tal-kompiti. 3. Sa [disa’ xhur wara d-dħul fis-seħħ ta’ dan ir-Regolament], l-AETS għandha tipproponi abbozz ta’ standards tekniċi għall-approvazzjoni mill-Kummissjoni skont l-Artikolu 7 tar-Regolament …/… [AETS] dwar: (a) il-proċess tar-reġistrazzjoni, inkluż dwar l-informazzjoni stabbilita fl-Anness II; (b) informazzjoni li l-aġenzija ta' klassifikazzjoni tal-kreditu trid tipprovdi għall-applikazzjoni għaċ-ċertifikazzjoni u għall-evalwazzjoni tal-importanza sistemika tagħha għall-istabilità u l-integrità finanzjarja tas-swieq finanzjarji msemmija fl-Artikolu 5. (c) il-preżentazzjoni tal-informazzjoni, inkluża l-istruttura, il-format, il-metodu u l-perjodu tar-rappurtar, li l-aġenziji ta' klassifikazzjoni tal-kreditu għandhom jiżvelaw skont l-Artikolu 11(2) u l-punt 1 tal-Parti II tat-Taqsima E tal-Anness I. 4. L-AETS għandha tippubblika, kull sena u għall-ewwel darba sal-1 ta’ Jannar 2012, rapport dwar l-applikazzjoni ta’ dan ir-Regolament. Dak ir-rapport għandu jkun fih, b’mod partikolari, valutazzjoni tal-implimentazzjoni tal-Anness I mill-aġenziji ta' klassifikazzjoni tal-kreditu rreġistrati skont dan ir-Regolament. 5. L-AETS għandha tikkoopera mal-Awtorità Bankarja Ewropea stabbilita mir-Regolament …/…[17] u l-Awtorità Ewropea tal-Assigurazzjoni u l-Pensjonijiet tax-Xogħol stabbilita mir-Regolament …/…[18] u għandha tikkonsulta ma' dawk l-Awtoritajiet qabel toħroġ gwida u tipproponi abbozzi ta’ standards tekniċi msemmija fil-paragrafi 2 u 3.” 12. L-Artikolu 23 għandu jiġi sostitwit b’dan li ġej: “Artikolu 23Nuqqas ta' interferenza mal-kontenut tal-klassifikazzjonijiet Fit-twettiq tad-dmirijiet tagħhom taħt dan ir-Regolament, la l-AETS u lanqas kwalunkwe awtorità pubblika ta’ Stat Membru ma għandha tinterferexxi mal-kontenut ta' klassifikazzjonijiet tal-kreditu jew ta' metodoloġiji.” 13. Għandhom jiddaħħlu l-Artikoli 23a, 23b u 23c li ġejjin: “Artikolu 23aTalbiet għal informazzjoni 1. L-AETS tista’ teħtieġ li l-aġenziji ta' klassifikazzjoni tal-kreditu, persuni involuti fl-attivitajiet ta’ klassifikazzjoni tal-kreditu, entitatjiet relatati u partijiet terzi relatati, partijiet terzi li lilhom l-aġenziji ta' klassifikazzjoni tal-kreditu esternalizzaw ċerti funzjonijiet jew attivitajiet u persuni li huma b’xi mod ieħor relatati jew konnessi mal-aġenziji ta' klassifikazzjoni tal-kreditu jew l-attivitajiet ta’ klassifikazzjoni tal-kreditu jipprovdu l-informazzjoni kollha li hija meħtieġa biex twettaq id-dmirijiet tagħha skont dan ir-Regolament. 2. Meta titlob l-informazzjoni msemmija fil-paragrafu 1, l-AETS għandha tirreferi għal dan l-Artikolu bħala l-bażi legali tat-talba u għandha tiddikjara l-iskop tagħha, tispeċifika x’informazzjoni hija meħtieġa u tistabbilixxi l-limitu taż-żmien li fih trid tingħata. Hija għandha tindika wkoll il-penali provduti fl-Artikolu 36b fil-każ li l-produzzjoni tal-informazzjoni meħtieġa ma tkunx kompluta jew meta t-tweġibiet għall-mistoqsijiet li jsiru ma jkunux korretti jew ikunu jiżgwidaw. 3. Il-persuni msemmija fil-paragrafu 1 jew ir-rappreżentanti tagħhom u, fil-każ ta’ persuni legali jew assoċjazzjonijiet li ma għandhomx personalità legali msemmija fil-paragrafu 1, il-persuni awtorizzati biex jirrapreżentawhom bil-liġi jew mill-kostituzzjoni tagħhom, għandhom jipprovdu l-informazzjoni mitluba f’isem il-persuni msemmija fil-paragrafu 1 konċernat. . Ir-rappreżentanti jibqgħu kompletament responsabbli jekk l-informazzjoni mogħtija ma tkunx kompleta, ma tkunx korretta jew tkun tiżgwida. Artikolu 23b Investigazzjonijiet ġenerali 1. L-AETS tista’ twettaq l-investigazzjonijiet kollha meħtieġa dwar persuni msemmija fl-Artikolu 23a(1). Għal dak il-għan, l-uffiċjali u persuni oħrajn awtorizzati mill-AETS għandu jkollhom is-setgħa: (a) jeżaminaw kwalunkwe rekord, dejta, proċedura u kwalunkwe materjal ieħor rilevanti għat-twettiq tal-kompiti tagħhom; (b) li jieħdu kopji ta’ jew estratti minn tali rekords, dejta, proċeduri u materjal ieħor; (c) li jitolbu għal spjegazzjoni bil-fomm; (d) li jsejħu għal persuna u jisimgħuha; (e) li jesiġu rekords tat-traffiku tat-telefown u tad-dejta; (f) jintervistaw kwalunkwe persuna bl-iskop li tinġabar informazzjoni relatata mas-suġġett tal-investigazzjoni. 2. Il-persuni msemmija fl-Artikolu 23a(1) għandhom jissottomettu rwieħhom għal investigazzjonijiet imnedija b’deċiżjoni tal-AETS. Il-persuni awtorizzati għall-iskop ta' dawn l-investigazzjonijiet imsemmija fil-paragrafu 1 għandhom jeżerċitaw is-setgħat tagħhom filwaqt li jipproduċu awtorizzazzjoni bil-miktub li tispeċifika s-suġġett u l-iskop tal-investigazzjoni. Dik l-awtorizzazzjoni għandha tindika wkoll il-ħlasijiet perjodiċi ta' penali provduti fl-Artikolu 36b fil-każ li l-produzzjoni tar-rekords, dejta, proċeduri jew kwalunkwe materjal ieħor meħtieġ ma tiġix provduta jew ma tkunx kompluta jew meta t-tweġibiet għall-mistoqsijiet li jsiru ma jkunux korretti jew ikunu jiżgwidaw. 3. Fi żmien xieraq qabel l-investigazzjoni, l-AETS għandha tinforma lill-awtorità kompetenti tal-Istat Membru konċernat li għandha ssir l-investigazzjoni fit-territorju tiegħu, bl-investigazzjoni u l-identità tal-persuni awtorizzati. Uffiċjali tal-awtorità kompetenti tal-Istat Membru konċernat għandhom, fuq talba tal-AETS, jgħinu lill-persuni awtorizzati fit-twettiq ta' dmirijiethom. Artikolu 23cSpezzjonijiet fil-post 1. Biex twettaq id-dmirijiet tagħha skont dan ir-Regolament, l-AETS tista’ twettaq l-ispezzjonijiet kollha meħtieġa fil-post b’avviż jew mingħajru fil-bini tal-persuni msemmija fl-Artikolu 23a (1). 2. L-uffiċjali u persuni oħrajn awtorizzati mill-AETS biex iwettqu spezzjonijiet fil-post jistgħu jidħlu fi kwalunkwe bini ta’ negozju u art tal-persuni soġġetti għad-deċiżjoni ta’ investigazzjoni adottata mill-AETS u għandu jkollhom is-setgħat kollha stipulati fl-Artikolu 23b(1). Huma għandu jkollhom ukoll is-setgħa li jissiġillaw kwalunkwe bini u kotba jew reġistri ta’ negozju għall-perjodu u sal-limitu meħtieġa għall-ispezzjoni. 3. L-uffiċjali u persuni oħrajn awtorizzati mill-AETS biex iwettqu spezzjonijiet fil-post għandhom jeżerċitaw is-setgħat tagħhom billi jipproduċu awtorizzazzjoni bil-miktub li tispeċifika s-suġġett u l-iskop tal-ispezzjoni u l-ħlasijiet perjodiċi ta’ penali previsti fl-Artikolu 36b fil-każ li l-persuni konċernati ma jissottomettux rwieħhom għall-ispezzjoni. Fi żmien adattat qabel l-ispezzjoni, l-AETS għandha tagħti avviż tal-ispezzjoni lill-awtorità kompetenti tal-Istat Membru li fit-territorju tiegħu tkun sejra titwettaq l-ispezzjoni. 4. Il-persuni msemmija fl-Artikolu 23a(1) għandhom jissottomettu rwieħhom għall-investigazzjonijiet fil-post ordnati b’deċiżjoni tal-AETS. Id-deċiżjoni għandha tispeċifika s-suġġett u l-għan tal-ispezzjoni, taħtar id-data li fiha tkun sejra tibda u tindika l-ħlasijiet perjodiċi ta' penali provduti fl-Artikolu 36b. L-AETS għandha tieħu tali deċiżjonijiet wara li tikkonsulta mal-awtorità kompetenti tal-Istat Membru li fit-territorju tiegħu għandha titwettaq l-ispezzjoni. 5. L-uffiċjali tal-awtorità kompetenti tal-Istat Membru li fit-territorju tiegħu għandha titwettaq l-ispezzjoni għandhom kif ukoll dawk awtorizzati jew maħtura minnha, fuq talba tal-AETS, jgħinu attivament lill-uffiċjali u persuni oħra awtorizzati mill-AETS. Għal dan il-għan, huma għandhom igawdu s-setgħat stabbiliti fil-paragrafu 2. 6. L-AETS tista’ tesiġi wkoll li l-awtoritajiet kompetenti tal-Istati Membri jwettqu kompiti investigattivi speċifiċi u spezzjonijiet fil-post kif previst f’dan l-Artikolu u fl-Artikolu 23b(1) f’isimha. Għal dan il-għan, l-awtoritajiet kompetenti għandhom igawdu l-istess setgħat tal-AETS kif stabbilit f'dan l-Artikolu u l-Artikolu 23b(1). 7. Fejn l-uffiċjali u persuni oħra li jakkumpanjawhom awtorizzati mill-AETS isibu li persuna topponi xi spezzjoni ordnata skont dan l-Artikolu, l-Istat Membru konċernat għandu jagħtihom l-għajnuna neċessarja, u jitlob fejn xieraq l-għajnuna tal-pulizija jew ta' awtorità ta' infurzar oħra ekwivalenti, sabiex ikunu jistgħu jwettqu l-ispezzjoni tagħhom fil-post. 8. Jekk l-għajnuna prevista fil-paragrafu 7 tkun teħtieġ awtorizzazzjoni minn awtorità ġudizzjarja skont ir-regoli nazzjonali, tali awtorizzazzjoni għandha ssir applikazzjoni għaliha inkluż b’antiċipazzjoni. 9. Fejn l-awtorizzazzjoni msemmija fil-paragrafu 8 tkun saret applikazzjoni għaliha, l-awtorità ġudizzjarja nazzjonali għandha tikkontrolla li d-deċiżjoni tal-AETS tkun awtentika u li l-miżuri koersivi previsti la jkunu arbitrarji u lanqas eċċessivi wara li jkun tqies is-suġġett tal-ispezzjoni. Meta tikkontrolla l-proporzjonalità tal-miżuri, l-awtorità ġudizzjarja nazzjonali tista' titlob lill-AETS għal spjegazzjonijiet dettaljati, b'mod partikolari abbażi ta' raġunijiet li minħabba fihom l-AETS tkun qed tissuspetta ksur ta' dan ir-Regolament, kif ukoll abbażi tal-gravità tal-ispezzjoni fil-post u n-natura tal-persuna konċernata involuta. Madankollu, l-awtorità ġudizzjarja nazzjonali ma tistax tiddubita n-neċessità tal-ispezzjoni u lanqas titlob li tiġi provduta bl-informazzjoni fil-fajl tal-AETS. Il-legalità tad-deċiżjoni tal-AETS għandha tkun soġġetta għal analiżi mill-Qorti tal-Ġustizzja biss skont il-proċedura stabbilita fir-Regolament XX/2010 [AETS]." 14. L-Artikoli 24 u 25 għandhom jiġu sostitwiti b'dan li ġej: “Artikolu 24Miżuri superviżorji mill-AETS 1. Meta jseħħ wieħed mill-ksur elenkati fl-Anness III mwettaq minn aġenzija ta' klassifikazzjoni tal-kreditu rreġistrata, l-AETS għandha tieħu deċiżjoni waħda jew aktar minn dawn li ġejjin: (a) tirtira r-reġistrazzjoni ta’ dik l-aġenzija ta' klassifikazzjoni tal-kreditu skont l-Artikolu 20; (b) tipprojbixxi temporanjament lil dik l-aġenzija ta' klassifikazzjoni tal-kreditu milli toħroġ klassifikazzjonijiet tal-kreditu b’effett fl-Unjoni kollha, sakemm jintemm il-ksur; (c) tissospendi l-użu, għal skopijiet regolatorji, tal-klassifikazzjonijiet tal-kreditu maħruġa minn dik l-aġenzija ta' klassifikazzjoni tal-kreditu b’effett fl-Unjoni kollha, sakemm jintemm il-ksur; (d) tesiġi li l-aġenzija ta' klassifikazzjoni tal-kreditu ttemm il-ksur; (e) tesiġi li l-emittent ta' strumenti finanzjarji strutturati jew parti terza relatata jipprovdu aċċess għall-websajt li jimmaniġġaw lill-aġenziji ta' klassifikazzjoni tal-kreditu li jitolbu dak l-aċċess skont l-Artikolu 8a(1); (f) toħroġ avviżi pubbliċi. 2. Meta tieħu d-deċiżjonijiet imsemmija fil-punti (b) sa (f) tal-paragrafu 1, l-AETS għandha tqis in-natura u l-gravità tal-ksur, inkluż: (i) it-tul taż-żmien u l-frekwenza tal-ksur; (ii) jekk il-ksur kixifx dgħufijiet serji jew sistemiċi fil-proċeduri jew fis-sistemi tal-ġestjoni jew fil-kontrolli interni tal-aġenzija ta' klassifikazzjoni tal-kreditu; (iii) jekk l-offiża finanzjarja kinitx iffaċilitata mill-ksur, ikkawżata mill-ksur jew b’xi mod ieħor attribwibbli għall-ksur; (iv) it-telf jew ir-riskju ta’ telf ikkawżat lill-investituri. Barra minn hekk, l-AETS tista’ tirreferi l-kwistjonijiet għal prosekuzzjoni kriminali lill-awtoritajiet nazzjonali rilevanti. 3. Il-klassifikazzjonijiet tal-kreditu jistgħu jkomplu jintużaw għal skopijiet regolatorji wara l-adozzjoni ta’ miżuri fil-punti (a) u (c) tal-paragrafu 1 matul perjodu li ma jaqbiżx: (a) għaxart ijiem tax-xogħol jekk hemm klassifikazzjonijiet tal-kreditu tal-istess strument finanzjarju jew entità finanzjarja maħruġin minn aġenziji oħrajn ta' klassifikazzjoni tal-kreditu rreġistrati skont dan ir-Regolament; jew (b) tliet xhur jekk m’hemm l-ebda klassifikazzjoni tal-kreditu tal-istess strument finanzjarju jew entità finanzjarja maħruġa minn aġenziji oħra ta' klassifikazzjoni tal-kreditu rreġistrati skont dan ir-Regolament. L-AETS tista’ testendi l-perjodu msemmi fil-punt (b) tal-ewwel subparagrafu bi tliet xhur f’ċirkostanzi eċċezzjonali relatati mal-potenzjal għal tfixkil fis-suq jew instabilità finanzjarja. 4. Mingħajr preġudizzju għall-Artikolu 20, l-AETS għandha tikkomunika kwalunkwe deċiżjoni meħuda skont il-paragrafu 1, mingħajr dewmien żejjed, lill-awtoritajiet kompetenti u lill-Kummissjoni u għandha tiżvela pubblikament kwalunkwe deċiżjoni tali fuq il-websajt tagħha fi żmien ħamest (5) ijiem tax-xogħol mid-data meta tkun ittieħdet.” Artikolu 25Smigħ tal-persuni konċernati 1. Qabel tieħu deċiżjonijiet kif provdut fl-Artikolu 24(1), l-AETS għandha tagħti l-opportunità lill-persuni li huma soġġetti għal proċediment li jinstemgħu fuq il-kwistjonijiet li dwarhom l-AETS tkun għamlet oġġezzjoni. L-AETS għandha tibbaża d-deċiżjonijiet tagħha biss fuq oġġezzjonijiet li dwarhom il-partijiet konċernati setgħu jikkummentaw. L-obbligu msemmi fl-ewwel subparagrafu ma japplikax jekk tkun meħtieġa azzjoni urġenti biex ma titħalliex li ssir ħsara sinifikanti lis-sistema finanzjarja u f’dak il-każ l-AETS tista’ tadotta deċiżjonijiet temporanji. F’każ bħal dan, l-AETS għandha tagħti lill-persuni konċernati l-opportunità li jinstemgħu malajr kemm jista’ jkun wara li tkun ħadet id-deċiżjoni tagħha. 2. Id-dritt ta' difiża tal-persuni konċernati għandu jiġi rispettat b’mod sħiħ fil-proċedimenti. Huma għandhom ikunu intitolati għal aċċess għall-fajl tal-AETS, soġġett għall-interess leġittimu ta’ persuni oħrajn fil-protezzjoni tas-sigrieti kummerċjali tagħhom. Id-dritt għal aċċess għall-fajl ma għandux ikun estiż għal informazzjoni kunfidenzjali u għad-dokumenti interni tal-AETS.” 15. It-titolu tal-Kapitolu III fit-Titolu III għandu jiġi sostitwit b’dan li ġej: “Kooperazzjoni bejn l-AETS u l-Awtoritajiet Kompetenti” 16. Għandu jiddaħħal l-Artikolu 25a li ġej: “Artikolu 25aAwtoritajiet kompetenti responsabbli għas-superviżjoni u l-infurzar tal-Artikolu 4(1)(l-użu tal-klassifikazzjonijiet tal-kreditu) 1. L-awtoritajiet kompetenti għandhom ikunu responsabbli għas-superviżjoni u l-infurzar tal-Artikolu 4(1). 2. Biex iwettqu d-dmirijiet tagħhom fir-rigward tal-istabbiliment ta’ kwalunkwe ksur tal-Artikolu 4(1), l-awtoritajiet kompetenti għandhom, f’konformità mal-liġi nazzjonali, ikollhom is-setgħat superviżorji u investigattivi kollha li huma meħtieġa għall-eżerċitar tal-funzjonijiet tagħhom. Huma jeżerċitaw is-setgħat tagħhom: (a) direttament; (b) f’kollaborazzjoni ma’ awtoritajiet oħra, inkluża l-AETS; jew (c) b’applikazzjoni lill-awtoritajiet ġudizzjarji kompetenti. 3. Biex iwettqu d-dmirijiet tagħhom fir-rigward tal-istabbiliment ta’ kwalunkwe ksur tal-Artikolu 4(1), l-awtoritajiet kompetenti għandhom, f’konformità mal-liġi nazzjonali, ikollhom is-setgħa fil-kapaċità superviżorja tagħhom li: (a) ikollhom aċċess għal kwalunkwe dokument fi kwalunkwe forma u li jirċievu jew jieħdu kopja tiegħu; (b) jitolbu informazzjoni mingħand kwalunkwe persuna u jekk ikun meħtieġ li jsejħu u jistaqsu persuna bil-għan li jiksbu informazzjoni; (c) iwettqu spezzjonijiet fil-post b’avviż jew mingħajru; u (d) jesiġu rekords tat-traffiku tat-telefown u tad-dejta.” 17. L-Artikoli 26 u 27 għandhom jinbidlu b'dan li ġej: “Artikolu 26Obbligu ta' kooperazzjoni L-AETS u l-awtoritajiet kompetenti għandhom jikkooperaw fejn ikun meħtieġ għall-finijiet ta’ dan ir-Regolament. Artikolu 27Skambju ta’ informazzjoni 1. L-awtoritajiet kompetenti għandhom, mingħajr dewmien mhux xieraq, jipprovdu lill-AETS u lil xulxin bl-informazzjoni meħtieġa għall-finijiet li jwettqu dmirijiethom skont dan ir-Regolament. 2. L-AETS tista’ tibgħat lill-awtoritajiet kompetenti responsabbli għas-superviżjoni tal-impriżi msemmija fl-Artikolu 4(1), lill-banek ċentrali, lis-Sistema Ewropea tal-Banek Ċentrali u lill-Bank Ċentrali Ewropew, fil-kapaċità tagħhom bħala awtoritajiet monetarji, lill-Bord Ewropew dwar ir-Riskju Sistemiku u, fejn xieraq, lill-awtoritajiet pubbliċi l-oħrajn responsabbli mis-sorveljanza tas-sistemi tal-ħlasijiet u tas-soluzzjoni tat-tilwim, informazzjoni kunfidenzjali maħsuba għat-twettiq tal-kompiti tagħhom. Bl-istess mod, tali awtoritajiet jew korpi ma għandhomx jitwaqqfu milli jgħaddu lill-AETS, informazzjoni li l-AETS tista’ tkun teħtieġ għat-twettiq tad-dmiriijet tagħha skont dan ir-Regolament.” 18. L-Artikoli 28 u 29 għandhom jitħassru. 19. L-Artikoli 30, 31 u 32 għandhom jiġu sostitwiti b'dan li ġej: “Artikolu 30Delegazzjoni ta’ kompiti mingħand l-AETS lill-awtoritajiet kompetenti L-AETS tista’ tiddelega kompiti superviżorji speċifiċi lill-awtorità kompetenti ta’ Stat Membru. Dawk il-kompiti superviżorji jistgħu b'mod partikolari jinkludu talbiet ta' informazzjoni skont l-Artikolu 23a u investigazzjonijiet u spezzjonijiet fil-post skont l-Artikolu 23c(6). Id-delegazzjoni tal-kompiti ma għandhiex taffettwa r-responsabilità tal-AETS. Artikolu 31Notifiki u talbiet għal sospensjoni mill-awtoritajiet kompetenti 1. Meta awtorità kompetenti tkun konvinta li atti li jmorru kontra d-dispożizzjonijiet ta’ dan ir-Regolament ikunu qegħdin, jew kienu qed, jitwettqu fit-territorju tagħha jew fit-territorju ta’ Stat Membru ieħor, hija għandha tagħti avviż ta’ dan il-fatt bl-aktar mod speċifiku possibbli lill-AETS. L-AETS għandha tieħu azzjoni xierqa. Hija għandha tinforma lill-awtorità kompetenti li tinnotifika bir-riżultat u, safejn ikun possibbli, bi żviluppi temporanji sinifikanti. 2. Mingħajr preġudizzju għad-dmir ta’ notifika stabbilit fil-paragrafu 1, meta l-awtorità kompetenti li tinnotifika tqis li aġenzija ta' klassifikazzjoni tal-kreditu rreġistrata, li l-klassifikazzjonijiet tal-kreditu tagħha jintużaw fit-territorju tagħha, tikser l-obbligi li jirriżultaw minn dan ir-Regolament u l-ksur ikun gravi u persistenti biżżejjed biex ikollu impatt sinifikanti fuq il-protezzjoni tal-investituri jew l-istabilità tas-sistema finanzjarja f’dak l-Istat Membru, l-awtorità kompetenti li tinnotifika tista’ titlob lill-AETS sabiex timponi sospensjoni tal-użu tal-klassifikazzjonijiet tal-kreditu tal-aġenzija ta' klassifikazzjoni tal-kreditu konċernata għal finijiet regolatorji mill-persuni msemmija fl-Artikolu 4(1). L-awtorità kompetenti li tinnotifika għandha tipprovdi lill-AETS bir-raġunijiet sħaħ għal din it-talba. Fil-każ li l-AETS tqis li t-talba mhijiex iġġustifikata, hija għandha tinforma lill-awtorità kompetenti li tinnotifika. Fil-każ li l-AETS tqis li t-talba hija ġġustifikata, hija għandha timplimenta miżuri xierqa biex issolvi din il-kwistjoni. Artikolu 32Segretezza professjonali 1. L-obbligu tas-segretezza professjonali għandu japplika għall-persuni kollha li jaħdmu jew li ħadmu għall-AETS, u għall-awtoritajiet kompetenti jew għal kwalunkwe persuna oħra li l-AETS tkun iddelegat xi kompiti lilha, inklużi awdituri u esperti li jkunu ngħataw kuntratt mill-AETS. L-informazzjoni koperta mis-sigriet professjonali ma għandhiex tiġi żvelata lil xi persuna jew awtorità oħra għajr meta tali żvelar ikun meħtieġ għal proċedimenti legali. 2. L-informazzjoni kollha skambjata skont dan ir-Regolament bejn l-AETS, l-awtoritajiet kompetenti u awtoritajiet u korpi oħrajn imsemmija fl-Artikolu 27(2) għandha titqies kunfidenzjali, ħlief meta l-AETS jew l-awtorità kompetenti jew awtorità jew korp ieħor konċernat jiddikjaraw fil-ħin tal-komunikazzjoni li tali informazzjoni tista’ tkun żvelata jew meta tali żvelar ikun meħtieġ għal proċedimenti legali.” 20. L-Artikolu 33 għandu jitħassar. 21. L-Artikoli 34 u 35 għandhom jiġu sostitwit b'dan li ġej: “Artikolu 34Ftehim dwar skambju ta’ informazzjoni L-AETS tista’ tikkonkludi ftehimiet ta’ kooperazzjoni dwar l-iskambju ta’ informazzjoni mal-awtoritajiet kompetenti ta’ pajjiżi terzi biss jekk l-informazzjoni żvelata tkun soġġetta għal garanziji ta’ segretezza professjonali li jkunu tal-anqas ekwivalenti għal dawk stabbiliti fl-Artikolu 32. Tali skambju ta’ informazzjoni għandu jkun maħsub għat-twettiq tal-kompiti ta’ dawk l-awtoritajiet kompetenti. Fir-rigward tat-trasferiment ta’ dejta personali lil pajjiż terz, l-AETS għandha tapplika r-Regolament (KE) Nru 45/2001. Artikolu 35Żvelar ta’ informazzjoni minn pajjiżi terzi L-AETS tista’ tiżvela l-informazzjoni li rċeviet mingħand awtoritajiet kompetenti ta’ pajjiżi terzi biss jekk l-AETS tkun kisbet il-qbil espliċitu tal-awtorità kompetenti li tkun bagħtet l-informazzjoni u, fejn ikun applikabbli, l-informazzjoni għandha tkun żvelata biss għall-finijiet li għalihom dik l-awtorità kompetenti tkun tat il-qbil tagħha jew fejn tali żvelar huwa meħtieġ għal proċedimenti legali.” 22. Fil-Kapitolu 1 tat-Titolu IV, it-titolu huwa emendat kif ġej: “Penali, multi, ħlasijiet perjodiċi ta’ penali, komitoloġija, setgħat iddelegati u rappurtar” 23. Fl-Artikolu 36, l-ewwel subparagrafu huwa emendat kif ġej: "1. L-Istati Membri għandhom jistabbilixxu r-regoli dwar penali applikabbli għall-ksur tad-dispożizzjonijiet tal-Artikolu 4(1) ta’ dan ir-Regolament u għandhom iwettqu l-miżuri kollha meħtieġa biex jiżguraw li dawn jiġu implimentati. Il-penali previsti għandhom ikunu effettivi, proporzjonati u dissważivi.” 24. Jiddaħħlu l-Artikoli 36a sa 36d li ġejjin: “Artikolu 36a Multi 1. Meta mitluba mill-AETS, il-Kummissjoni tista’ b’deċiżjoni timponi multa fuq aġenzija ta' klassifikazzjoni tal-kreditu meta, intenzjonalment jew b’negliġenza, l-aġenzija ta' klassifikazzjopni tal-kreditu tkun wettqet xi wieħed mill-ksur elenkati fl-Anness III. 2. Il-multi msemmija fil-paragrafu 1 għandhom ikunu dissważivi u proporzjonati man-natura u l-gravità tal-ksur, it-tul ta' żmien tal-ksur u l-kapaċità ekonomika tal-aġenzija ta' klassifikazzjoni tal-kreditu konċernata. L-ammont tal-multa ma għandux jaqbeż 20% tad-dħul jew l-introjtu annwali tal-aġenzija ta' klassifikazzjoni tal-kreditu tas-sena tan-negozju preċedenti. 3. Minkejja l-paragrafu 2, meta l-aġenzija ta' klassifikazzjoni tal-kreditu tkun direttament jew indirettament kisbet benefiċċju finanzjarju kwantifikabbli mill-ksur, l-ammont tal-multa jrid ikun tal-inqas daqs dak il-benefiċċju. 4. Il-Kummissjoni għandha tadotta permezz ta' atti ddelegati skont l-Artikolu 38a regoli dettaljati għall-implimentazzjoni ta' dan l-Artikolu, fejn tispeċifika b'mod partikolari: (a) kriterji dettaljati biex jiġi stabbilit l-ammont tal-multa; (b) il-proċeduri għal inkjesti, miżuri assoċjati u rappurtar kif ukoll regoli ta' proċedura għat-teħid tad-deċiżjonijiet, inklużi dispożizzjonijiet dwar id-dritt għal difiża, aċċess għall-fajl, rappreżentazzjoni legali, dispożizzjonijiet ta' kunfidenzjalità u dispożizzjonijiet temporali u l-kwantifikazzjoni u l-ġbir ta' multi. Artikolu 36b Ħlasijiet perjodiċi ta’ penali 1. Meta mitluba mill-AETS, il-Kummissjoni tista’, b’deċiżjoni, timponi fuq il-persuni msemmija fl-Artikolu 23a(1) ħlasijiet perjodiċi ta’ penali biex iġġegħilhom: (a) itemmu l-ksur, f’konformità mad-deċiżjoni meħuda skont l-Artikolu 24(1)(d); (b) ifornu informazzjoni kompluta u korretta li tkun intalbet b’deċiżjoni skont l-Artikolu 23a; (c) jissottomettu rwieħhom għal investigazzjoni u b’mod partikolari li jipproduċu reġistri, dejta, proċeduri jew kwalunkwe materjal ieħor meħtieġ b’mod komplut u li jtemmu u jikkoreġu kwalunkwe informazzjoni oħra pprovduta f’investigazzjoni mnedija b’deċiżjoni meħuda skont l-Artikolu 23b; (d) jissottomettu għal spezzjoni fil-post ordnata b’deċiżjoni skont l-Artikolu 23c. 2. Il-ħlasijiet perjodiċi ta’ penali provduti għandu jkun effettiv u proporzjonat. L-ammont tal-ħlasijiet perjodiċi ta’ penali għandu jkun impost għal kull jum ta’ dewmien. Dan ma għandux jaqbeż 5% tal-introjtu medju ta’ kuljum fis-sena kummerċjali preċedenti u għandu jkun ikkalkulat mid-data stipulata fid-deċiżjoni. Artikolu 36cSmigħ tal-persuni konċernati 1. Qabel tieħu deċiżjoni dwar multa jew ħlas perjodiku ta’ penali kif provdut fl-Artikoli 36a u 36b, il-Kummissjoni għandha tagħti lill-persuni li huma soġġetti għal proċedimenti, l-opportunità li jinstemgħu fuq il-kwistjonijiet li dwarhom il-Kummissjoni tkun għamlet oġġezzjoni. Il-Kummissjoni għandha tibbaża d-deċiżjonijiet tagħha biss fuq oġġezzjonijiet li dwarhom il-partijiet konċernati setgħu jikkummentaw. 2. Id-dritt ta' difiża tal-persuni konċernati għandu jiġi rispettat b’mod sħiħ fil-proċedimenti. Huma għandhom ikunu intitolati għal aċċess għall-fajl tal-Kummissjoni, soġġett għall-interess leġittimu ta’ persuni oħrajn fil-protezzjoni tas-sigrieti tan-negozju tagħhom. Id-dritt għal aċċess għall-fajl ma għandux ikun estiż għal informazzjoni kunfidenzjali u d-dokumenti interni tal-Kummissjoni.” Artikolu 36dDispożizzjonijiet komuni għall-multi u l-ħlasijiet perjodiċi ta’ penali 1. Il-Kummissjoni għandha tiżvela lill-pubbliku kull multa u ħlas perjodiku ta’ penali li jkunu ġew imposti skont l-Artikoli 36a u 36b. 2. Il-multi u l-ħlasijiet perjodiċi ta’ penali imposti skont l-Artikoli 36a u 36b huma ta’ natura amministrattiva. Artikolu 36eReviżjoni mill-Qorti tal-Ġustizzja Il-Qorti tal-Ġustizzja għandu jkollha ġurisdizzjoni mingħajr limitu biex tirrevedi d-deċiżjonijiet li bihom il-Kummissjoni tkun stabbiliet multa jew imponiet ħlas perjodiku ta’ penali. Hija tista’ tannulla, tnaqqas jew iżżid il-multa jew il-ħlas perjodiku ta’ penali imposti.” 25. L-Artikoli 37 u 38 għandhom jinbidlu b'dan li ġej: “Artikolu 37Emendi għall-Annessi Il-Kummissjoni tista’ temenda l-Annessi permezz ta’ atti ddelegati skont l-Artikolu 38a u soġġetta għall-kundizzjonijiet tal-Artikoli 38b u 38c biex tqis l-iżviluppi, inklużi l-iżviluppi internazzjonali, fis-swieq finanzjarji, b’mod partikolari fir-rigward ta’ strumenti finanzjarji ġodda. Artikolu 38Komitoloġija 1. Il-Kummissjoni għandha tkun megħjuna mill-Kumitat Ewropew tat-Titoli stabbilit mid-Deċiżjoni tal-Kummissjoni 2001/528/KE[19]. 2 Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, filwaqt li jitqiesu d-dispożizzjonijiet tal-Artikolu 8 tagħha. 3. Il-perjodu stabbilit fl-Artikolu 5(6) tad-Deċiżjoni 1999/468/KE għandu jkun ta’ tliet xhur.” 26. Għandhom jiddaħħlu l-Artikoli 38a, 38b u 38c li ġejjin: “Delegazzjoni tas-setgħat Artikolu 38aEżerċitar tad-delegazzjoni 1. Is-setgħat biex jiġu adottati l-atti ddelegati msemmija fit-tielet subparagrafu tal-Artikolu 5(6), l-Artikolu 19(2) u l-Artikolu 36a(4) u l-Artikolu 37 għandhom jiġu konferiti lill-Kummissjoni għal perjodu ta’ żmien indeterminat. 2. Malli tadotta att iddelegat, il-Kummissjoni għandha simultanjament tinnotifika lill-Parlament Ewropew u lill-Kunsill dwar dan. 3. Is-setgħat biex tadotta atti ddelegati jiġu kkonferiti lill-Kummissjoni soġġett għall-kundizzjonijiet stipulati fl-Artikoli 38b u 38c. Artikolu 38bRevoka tad-delegazzjoni 1. Id-delegazzjoni ta’ setgħa msemmija fit-tielet subparagrafu tal-Artikolu 5(6), l-Artikolu 19(2), l-Artikolu 36a(4) u l-Artikolu 37 tista’ tiġi rrevokata fi kwalunkwe ħin mill-Parlament Ewropew jew mill-Kunsill. 2. L-istituzzjoni li tkun bdiet proċedura interna biex tiddeċiedi jekk tirrevokax id-delegazzjoni ta’ setgħa għandha tinforma lil-leġiżlatur l-ieħor u lill-Kummissjoni mhux aktar tard minn xahar qabel tittieħed l-aħħar deċiżjoni, tiddikjara s-setgħat iddelegati li jistgħu jkunu soġġetti għar-revoka u r-raġunijiet għar-revoka. 3. Id-deċiżjoni ta’ revoka għandha ttemm id-delegazzjoni tas-setgħat speċifikati f’dik id-deċiżjoni. Hija tidħol fis-seħħ minnufih jew f’data aktar tard speċifikata fiha. Hija ma għandhiex taffettwa l-validità tal-atti ddelegati diġà fis-seħħ. Għandha tiġi ppubblikata f' Il-Ġurnal Uffiċjali tal-Unjoni Ewropea. Artikolu 38cOġġezzjonijiet għal atti ddelegati 1. Il-Parlament Ewropew u l-Kunsill jistgħu joġġezzjonaw għall-att iddelegat fi żmien xahrejn mid-data tan-notifika. Fuq inizjattiva tal-Parlament Ewropew jew tal-Kunsill dan il-perjodu għandu jkun estiż b’xahar. 2. Jekk, meta jiskadi dak il-perjodu, la l-Parlament Ewropew u lanqas il-Kunsill ma jkunu oġġezzjonaw għall-att iddelegat, l-att iddelegat għandu jidħol fis-seħħ fid-data indikata fih. L-att iddelegat jista’ jkun ippubblikat f’ Il-Ġurnal Uffiċjali tal-Unjoni Ewropea u għandu jidħol fis-seħħ qabel l-iskadenza ta’ dak il-perjodu jekk il-Parlament Ewropew u l-Kunsill ikunu t-tnejn informaw lill-Kummissjoni bl-intenzjoni tagħhom li ma jressqux oġġezzjonijiet. 3. Jekk il-Parlament Ewropew jew il-Kunsill joġġezzjona għall-att iddelegat adottat, dan ma għandux jidħol fis-seħħ. L-istituzzjoni li toġġezzjona għandha tiddikjara r-raġunijiet għaliex oġġezzjonat għall-att iddelegat.” 27. L-Artikolu 39 huwa emendat kif ġej: (a) Il-paragrafu 2 għandu jitħassar. (b) Il-paragrafu 3 għandu jiġi sostitwit b’dan li ġej: "3. Sal-1 ta’ Lulju 2011, il-Kummissjoni għandha, fid-dawl tal-iżviluppi fil-qafas regolatorju u superviżorju għall-aġenziji ta' klassifikazzjoni tal-kreditu f’pajjiżi terzi, tippreżenta rapport lill-Parlament Ewropew u lill-Kunsill rigward l-effetti ta’ dawk l-iżviluppi u tad-dispożizzjonijiet tranżitorji msemmija fl-Artikolu 40 fuq l-istabilità tas-swieq finanzjarji fl-Unjoni.” 28. It-tielet paragrafu tal-Artikolu 40 għandu jiġi sostitwit b’dan li ġej: “Aġenziji ta' klassifikazzjoni tal-kreditu eżistenti jistgħu jkomplu joħorġu klassifikazzjonijiet tal-kreditu li jistgħu jintużaw għal skopijiet regolatorji mill-istituzzjonijiet finanzjarji msemmija fl-Artikolu 4(1) sakemm ir-reġistrazzjoni ma tkunx ġiet irrifjutata. Meta r-reġistrazzjoni tiġi rrifjutata, għandu japplika l-Artikolu 24(2) u (3).” 29. Għandu jiddaħħal l-Artikolu 40a li ġej: “Artikolu 40aMiżuri tranżizzjonali relatati mal-AETS 1. Il-kompetenzi u l-kompiti kollha relatati mal-attività superviżorja u ta' infurzar fil-qasam tal-aġenziji ta' klassifikazzjoni tal-kreditu, li ġew konferiti lill-awtoritajiet kompetenti tal-Istati Membri, kemm jekk jaġixxu bħala awtoritajiet kompetenti tal-Istat Membru ta' domiċilju kemm jekk le, u l-kulleġġi tagħhom jekk dawn ikunu ġew stabbiliti, għandhom jintemmu fi [ xahar wara d-dħul fis-seħħ ta' dan ir-Regolament ]. 2. Kwalunkwe fajl jew dokument ta' ħidma relatat mal-attività superviżorja u ta' infurzar fil-qasam tal-aġenziji ta' klassifikazzjoni tal-kreditu, inkluż kwalunkwe eżami jew azzjoni ta' infurzar li jkun/tkun għaddej/għaddejja għandu/ha jgħaddi/tgħaddi f'idejn l-AETS ... [ xahar wara d-dħul fis-seħħ ta' dan ir-Regolament ]. 3. L-awtoritajiet kompetenti u l-kulleġġi msemmija fil-paragrafu 1 għandom jiżguraw li kwalunkwe reġistru u dokument ta' ħidma għandu jiġi ttrasferit għand l-AETS [ xahar wara d-dħul fis-seħħ ta’ dan ir-Regolament ]. Dawk l-awtoritajiet kompetenti u l-kulleġġi għandhom jagħtu wkoll lill-AETS l-għajnuna u l-pariri kollha meħtieġa biex jitħaffef it-trasferiment u t-twaqqif effettiv u effiċjenti tal-attività superviżorja u tal-infurzar fil-qasam tal-aġenziji ta' klassifikazzjoni tal-kreditu. 4. L-ESMA għandha taġixxi bħala s-suċċessur legali tal-awtoritajiet kompetenti u l-kulleġġi msemmija fil-paragrafu 1 fi kwalunkwe proċediment amministrattiv jew ġuridiku li jirriżulta minn attività superviżorja u tal-infurzar segwita taħt dan ir-Regolament qabel [ xahar wara d-dħul fis-seħħ ta’ dan ir-Regolament ]. 5. Meta analiżi ġuridika ta’ deċiżjoni, li tkun ittieħdet minn awtorità kompetenti msemmija fil-paragrafu 1 taħt dan ir-Regolament, tkun għadha għaddejja fi [ xahar wara d-dħul fis-seħħ ta’ dan ir-Regolament ], il-każ għandu jiġi ttrasferit lill-Qorti Ġenerali, sakemm is-sentenza tal-qorti li tkun qed tanalizza dik id-deċiżjoni fl-Istat Membru ma tkunx se tingħata fi żmien xahrejn wara [ xahar wara d-dħul fis-seħħ ta’ dan ir-Regolament ].” 30. L-Anness I huwa emendat skont l-Anness I għal dan ir-Regolament. 31. L-Anness III ġdid għandu jiżdied kif stabbilit fl-Anness II għal dan ir-Regolament. Artikolu 2Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’ Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha mid-data tad-dħul fis-seħħ tar-Regolament .../... [AETS]. Magħmul fi Brussell, Għall-Parlament Ewropew Għall-Kunsill Il-President Il-President Anness I L-Anness I għar-Regolament (KE) Nru 1060/2009 huwa emendat kif ġej: 1. Fit-Taqsima A, l-aħħar subparagrafu tal-punt 2 għandu jiġi sostitwit b’dan li ġej: “L-opinjonijiet tal-membri indipendenti tal-bord amministrattiv jew superviżorju maħruġa dwar il-kwistjonijiet imsemmija fil-punti (a) sa (d) għandhom ikunu ppreżentati lill-bord perjodikament u għandhom isiru disponibbli għall-AETS meta jintalbu.” 2. Fit-Taqsima B, l-ewwel subparagrafu tal-punt 8 għandu jiġi sostitwit b’dan li ġej: “Ir-reġistri u s-sekwenzi ta’ verifika msemmija fil-punt 7 għandhom jinżammu fil-bini tal-aġenzija ta' klassifikazzjoni tal-kreditu rreġistrata għal tal-anqas ħames snin u jsiru disponibbli meta jintalbu mill-AETS.” Anness II L-Anness III li ġej għandu jiżdied mar-Regolament (KE) Nru 1060/2009: “ANNESS III SANZJONIJIET Ksur I. Ksur relatat ma’ kunflitti ta’ interess, rekwiżiti organizzattivi jew operattivi a) L-AKK tikser l-Artikolu 6(2) fir-rigward tal-Anness I it-Taqsima B il-punt 3 bil-ħruġ ta’ klassifikazzjoni tal-kreditu jew fil-każ ta’ klassifikazzjoni tal-kreditu eżistenti billi ma tiżvelax minnufih li l-klassifikazzjoni tal-kreditu tista’ tkun affettwata fis-sitwazzjonijiet deskritti fil-punt 3 (a) sa (d). b) L-AKK tikser l-Artikolu 6(2) fir-rigward tal-Anness I it-Taqsima B il-punt 4 l-ewwel subparagrafu billi tipprovdi servizzi ta’ konsulenza jew ta' pariri. c) L-AKK tikser l-Artikolu 6 (2) fir-rigward tal-Anness I it-Taqsima B il-punt 4, it-tielet subparagrafu billi ma tiżgurax li l-provvediment ta’ servizz anċillari ma jippreżentax kunflitt ta’ interess bl-attività tagħha ta’ klassifikazzjoni tal-kreditu. d) L-AKK tikser l-Artikolu 4(3) billi tapprova klassifikazzjoni tal-kreditu maħruġa f’pajjiż terz mingħajr ma jiġu ssodisfati l-kundizzjonijiet kif elenkati fl-Artikolu 4(3)(a) sa (h). e) L-AKK tikser l-Artikolu 6(2) fir-rigward tal-Anness I it-Taqsima A il-punt 2 it-tielet subparagrafu billi ma taħtarx l-għadd meħtieġ ta’ membri indipendenti fil-bord amministrattiv jew superviżorju. f) L-AKK tikser l-Artikolu 6(2) fir-rigward tal-Anness I it-Taqsima A il-punt 2 ir-raba’ subparagrafu l-ewwel jew it-tieni sentenza billi tistabbilixxi sistema ta’ kumpens għall-membri indipendenti relatata mal-prestazzjoni tan-negozju tal-AKK jew billi tistabbilixxi l-mandat għal perjodu li jaqbeż ħames snin. g) L-AKK tikser l-Artikolu 6(2) fir-rigward tal-Anness I it-Taqsima A il-punt 6 billi ma tiżgurax li jiġu ssodisfati l-kundizzjonijiet li jippermettu li l-funzjoni ta’ konformità twettaq ir-responsabiltajiet tagħha kif jixraq u b’mod indipendenti kif iddefinit fl-Anness I it-Taqsima A il-punt 6 (a) sa (d). h) L-AKK tikser l-Artikolu 7(2) billi ma tiżgurax li persuna msemmija f’dak l-Artikolu tibda jew tipparteċipa f’negozjati rigward imposti jew ħlasijiet. i) L-AKK tikser l-Artikolu (3) fir-rigward tal-Anness I it-Taqsima C il-punt 1 billi ma tiżgurax li persuna rilevanti ma tixtrix jew ma tbigħx jew ma tidħolx fi tranżazzjoni ma’ strument finanzjarju affettwat. j) L-AKK tikser l-Artikolu 7(3) fir-rigward tal-Anness I it-Taqsima C il-punt 2 billi ma tiżgurax li persuna rilevanti ma tipparteċipax jew ma tinfluwenzax id-determinazzjoni ta’ klassifikazzjoni tal-kreditu. k) L-AKK tikser l-Artikolu 7(3) fir-rigward tal-Anness I it-Taqsima C il-punt 3(b), (c) u (d), billi ma tiżgurax li persuna rilevanti ma tiżvelax jew ma tużax jew ma tikkondividix informazzjoni kunfidenzjali. l) L-AKK tikser l-Artikolu 7(3) fir-rigward tal-Anness I it-Taqsima C il-punt 4 billi ma tiżgurax li persuna rilevanti ma titlobx jew ma taċċettax flus, rigali jew favuri. m) L-AKK tikser l-Artikolu 7(3) fir-rigward tal-Anness I it-Taqsima C il-punt 7 billi ma tiżgurax li persuna rilevanti ma tassumix pożizzjoni maniġerjali ewlenija. n) L-AKK tikser l-Artikolu 7(4) fir-rigward tal-Anness I it-Taqsima C il-punt 8(a) billi ma tiżgurax li l-analista ewlieni tal-klassifikazzjoni mhuwiex involut f’attivitajiet ta’ klassifikazzjoni tal-kreditu relatati mal-istess entità kklassifikata jew il-partijiet terzi relatati tagħha għal perjodu li jaqbeż erba’ snin. o) L-AKK tikser l-Artikolu 7(4) fir-rigward tal-Anness I it-Taqsima C il-punt 8(b) billi ma tiżgurax li l-analista tal-klassifikazzjoni mhuwiex involut f’attivitajiet ta’ klassifikazzjoni tal-kreditu relatati mal-istess entità kklassifikata jew il-partijiet terzi relatati magħha għal perjodu li jaqbeż ħames snin. p) L-AKK tikser l-Artikolu 7(4) fir-rigward tal-Anness I it-Taqsima C il-punt 8(c) billi ma tiżgurax li persuna li tapprova l-klassifikazzjonijiet tal-kreditu mhijiex involuta f’attivitajiet ta’ klassifikazzjoni tal-kreditu relatati mal-istess entità kklassifikata jew il-partijiet terzi relatati magħha għal perjodu li jaqbeż seba’ snin. q) L-AKK tikser l-Artikolu 7(4) fir-rigward tal-Anness I it-Taqsima C il-punt 8 t-tieni subparagrafu billi ma tiżgurax li persuna rilevanti mhijiex involuta f’attivitajiet ta’ klassifikazzjoni tal-kreditu fi żmien sentejn mit-tmiem tal-perjodi msemmija. r) L-AKK tikser l-Artikolu 7(5) billi tintroduċi kumpens u evalwazzjoni tal-prestazzjoni kontinġenti fuq l-ammont ta’ dħul li l-AKK jiksbu mingħand l-entitajiet ikklassifikati jew partijiet terzi relatati. s) L-AKK tikser l-Artikolu 8(5) billi ma tissorveljax il-klassifikazzjonijiet tal-kreditu tagħha jew billi ma tirrevedix il-klassifikazzjonijiet jew il-metodoloġiji tal-kreditu tagħha fuq bażi kontinwa u mill-inqas kull sena. t) L-AKK tikser l-Artikolu 8(6) (b) billi ma tirrevedix, jew ma tirrevedix fil-ħin, il-klassifikazzjonijiet tal-kreditu affettwati meta l-metodoloġiji, il-mudelli jew l-ipoteżijiet ewlenin tal-klassifikazzjoni jinbidlu. u) L-AKK tikser l-Artikolu 8(6)(c) billi ma tikklassifikawx mill-ġdid klassifikazzjoni tal-kreditu jekk l-effett ikkombinat ġenerali tal-bidliet fil-metodoloġiji, il-mudelli jew l-ipoteżijiet tal-klassifikazzjonijiet jaffettwaw din il-klassifikazzjoni tal-kreditu. v) L-AKK li titlob aċċess għall-websajt ta’ min joħroġ strument finanzjarju strutturat jew parti terza relatata tikser l-Artikolu 8a(2)(a) jekk ma jkollhiex is-sistemi u l-istruttura organizzattiva fis-seħħ biex tiżgura l-kunfidenzjalità tal-informazzjoni miksuba b'dan il-mod. w) L-AKK tikser l-Artikolu 8a(2)(b) meta tonqos milli tipprovdi, fuq bażi ta’ kull sena, klassifikazzjonijiet għal tal-anqas 10% tal-istrumenti finanzjarji strutturati li għalihom tkun talbet aċċess għall-informazzjoni fuq il-websajt ipprovduta mill-emittent jew parti terza relatata. x) L-AKK tikser l-Artikolu 10(2) fir-rigward tal-Anness I it-Taqsima D il-Parti I il-punt 4 t-tieni paragrafu bil-ħruġ ta’ klassifikazzjoni tal-kreditu jew billi ma tirtirax klassifikazzjoni eżistenti. II. Ksur relatat mal-ostakli għall-attivitajiet superviżorji a) L-AKK tikser l-Artikolu 6(2) fir-rigward tal-Anness I it-Taqsima B il-punt 7(a) sa (h) billi ma tagħmilx arranġamenti għal reġistri jew sekwenzi ta’ verifika kif meħtieġ minn dawn id-dispożizzjonijiet. b) L-AKK tikser l-Artikolu 6(2) fir-rigward tal-Anness I it-Taqsima B il-punt 8 l-ewwel subparagrafu billi ma żżommx reġistri jew sekwenzi ta’ verifika għal tal-anqas ħames snin jew billi ma tagħmilx dawk ir-reġistri jew sekwenzi ta’ verifika disponibbli għall-awtoritajiet kompetenti. c) L-AKK tikser l-Artikolu 6(2) fir-rigward tal-Anness I it-Taqsima B il-punt 9 billi ma żżommx ir-rekords għat-tul taż-żmien tar-relazzjoni mal-entità kklassifikata jew il-parti terza relatata magħha. d) L-AKK tikser l-Artikolu 11(2) billi ma tagħmilx disponibbli l-informazzjoni meħtieġa jew billi ma tipprovdix dik l-informazzjoni fil-format meħtieġ. e) L-AKK tikser l